
en  første  September  1918  er  Hun- 
dredaarsdagen  for  Maleren  Jo- 
han Thomas  Lundbyes  Fødsel. 
I  Bogen  om  P.  C.  Skovgaard  og 
hans  Sønner,  der  egentlig  var  til- 
tænkt denne  Mindedag,  er  han  allerede  ret 
udførligt  omtalt  og  søgt  karakteriseret.  Ud- 
giverne af  denne  Række  Levnedsskildringer 
har  dog  med  Rette  ment,  at  Lundbye  i 
denne  Samling  kunde  fortjene  en  Bog  for 
sig.  Vort  Land  har  haft  andre  gode  og  en- 
kelte endnu  mere  fremragende  Kunstnere, 
men  Lundbye  har  dog  særlige  Krav  paa  at 
faa  sit  Navn  kendt  og  æret  i  den  Læsekreds, 
til  hvilke  disse  Smaaskrifter  fortrinsvis  hen- 
vender sig.  Enhver  Kunstner  har  overfor 
Folket  kun  den  Pligt  at  yde  det  bedste  han 
formaar;  langt  de  fleste  attraar  kun  at  vinde 

fuld  Forstaaelse  i  en  forholdsvis  snever 
Kreds  af  Kendere  eller  varmt  Kunstinter- 
esserede. Med  Lundbye  var  det  anderledes. 
Det  var  ham  en  Hjertesag  at  delagtiggøre 
Folket  i  Glæden  over  Kunst. 

»Vel  veed  jeg,  at  jeg  er  svag,«  siger  han 
i  en  af  sine  Dagbøger,  »men  naar  jeg  sad 
og  tegnede  Billeder,  der  skulde  ud  blandt 
Folk,  hvor  tit  var  det  ikke  med  den  bedste 
Villie  og  med  min  hele  Sjæl  at  jeg  stræbte 
at  give,  hvad  der  havde  glædet  mig  i  Na- 
tur- og  Oldtidsminder.  Mine  Billeder  skulde 
være  folkelige  og  mangfoldige,  Almuen,  Bon- 
den skulde  glædes  ved  dem,  skulde  ved  dem 
bestyrkes  i  sin  Kjærlighed  til  sine  Sagn, 
fortælle  dem  paa  nye  for  sine  Børn  i  det 
han  viiste  dem  Gaardnissen  som  kommer 
om  Natten  og  fodrer  den  smukke  hvide 
Hoppe,  eller  den  hellige  Anders  Kors.  Bon- 
den skulde  skaane  Steendyssen  paa  sin 
Mark,  naar  han  saa  den  aftegnet.  Smukke 
Drømme!  udsprungne,  som  jeg  troede,  af 
en  Kunstnersjæl,  der  kjærlig  knytter  sig  til 
Folkepoesien  og  vil  gjøre  Alt  for  at  holde 
Livet  i  den.  Ja,  jeg  troer  i  saadanne  Øje- 
blikke, at  jeg  er  Kunstner«.  Lundbye  tæn- 
ker her  paa  de  Tegninger,  der  i  Træsnits- 
gengivelser  anvendtes  til  Flinchs  Almanaker 
og  folkelige  Billedbøger,  men  han  føler  bit- 
tert, at  de  kun  er  blevne  modtagne  med 
Sløvhed  og  Ligegyldighed.  »Det  var  de  Bil- 
leder, der  skulde  bidrage  til,  at  den  saa- 
kaldte  Dannede  skulde  lære  at  agte  sin  Bro- 
der bag  Ploven  og  denne  at  agte  sig  selv, 
de  Billeder,  der  skulde  være  en  Glæde  for 
Haandværkeren  i  hans  Fritid.  —  Jeg  mente 
det  godt  og  gav  det  Bedste  jeg  havde,  men 


Hoppen  og  Føllet,  Gengivelse  efter  et  Træsnit  af  Flinch.   1841. 


det  var  ikke  godt  nok,  mine  Kræfter  vare 
for  ringe  — .« 

Det  store  Spørgsmaal,  hvorledes  Folket 
skal  opnaa  at  se  paa  Kunst  med  Udbytte 

og  Forstaaelse,  har  ofte  beskæftiget  Lund- 
byes  Tanker.  Han  ser  med  Smerte,  at  de 
fleste  finder  størst  Behag  i  Sukkerstads  og 
de  tomme  Rutinearbejder,  der  er  ham  en 
Gru.  »Det  Slette,  Middelmaadige  i  Kun- 
sten er  ikke  ligegyldigt,  men  syndigt.«  Den 
gode  Kunst  kan  lige  saa  lidt  gaa  til  Folket 
som  Bjerget  til  Muhamed,  Muhamed  maa 
gaa  til  Bjerget.  Men  hvorledes  skal  Folket 
bedst  finde  Vej  til  den  gode  Kunst?  Derom 
siger  Lundbye  i  en  Dagbog  smukt  og  sandt: 
»Ingen  vil  hellere  end  jeg  tro:  at  et  sundt 
Øie  maa  tiltales  af  et  sundt  Billed;  men  for 
at  fatte  et  Kunstværk  maa  der  dog  et  øvet 
Øie  til,  naar  Talen  er  om  en  varig,  virkelig 
Kunstnydelse.  —  Derfor,  den,  der  vil  øve 
sit  Øie,  kjærlig  studerer  de  bedste  Ting,  thi 
Nøjsomhed  er  her  en  Uting,  staaer  ikke 
Fare  for  at  blive  Beundrer  af  Sukkerstads. 
—  Er  Glæden  over  et  Kunst-  eller  Digter- 
værk sand,  da  er  den  Guld  værd,  selv  om 
Gjenstanden  ikke  fortjener  den;  men  en 
saadan  Glæde  vil  ogsaa  lettere  lede  til,  at 
man  aabner  Øjet  for  det  bedre,  thi  ligesom 
den,  der  producerer,  med  Rette  ønsker  at 
stige  i  Færdighed,  saaledes  ønsker  ogsaa 
den,  der  kun  nyder,  stedse  at  skaffe  sig 
høiere  Glæde  ved  sin  Betragtning.« 

Lundbyes  bedste  Adkomst  til  at  mindes 
med  Taknemmelighed  og  Kærlighed  beror 
dog  selvfølgeligt  ikke  paa  hans  Ønsker  om 
^t  bygge  Bro  mellem  Kunsten  og  Folket. 
Den  beror  paa  Værdien  og  Karakteren  af 
hans  Kunstnergerning,  som  atter  beror  paa 
Værdien  og  Karakteren  af  hans  menneske- 
lige Person. 


Aleen  ved   Billesborg.  —   Radering. 


II 

ennesket,  der  forklarer  Kunst- 
neren, har  Lundbye  givet  os  rig 
Lejlighed  til  at  lære  at  kende 
gennem  sine  allerede  for  Kunst- 
foreningens i  1893  udgivne  Bog 
om  ham  benyttede  Dagbøger.  De  er  mange 
og  omfangsrige,  ingen  anden  dansk  Kunst- 
ner har  været  saa  meget  skrivende.  Ogsaa 
Eckersberg  har  efterladt  os  Dagbøger,  men 

de  indeholder  kun  de  tørreste  Fakta,  korte 
Notater  om  paabegyndte  og  fuldførte  Bil- 
leder, om  Vejrliget  eller  hvad  der  hændte 
ham  og  hans  nærmeste.  Lundbyes  Dag- 
bøger er  af  en  helt  anden  Art.  De  er  lige 
saa  intime  som  —  efter  Goethes  Vidnesbyrd 
—  adskillige  tyske  Damers  Dagbøger  i  det 
18de  Aarhundrede;  med  en  naiv  Aaben- 
hjertighed  har  han  betroet  dem  alle  sine 
Tanker,  Følelser  og  Stemninger,  sine  For- 
elskelsers Haab  og  Frygt,  skriftet  sine  Fejl 
og  intetsornhelst  fortiet.  Deres  Selvkarak- 
teristik har  saa  megen  Klarhed  og  Skarp- 
hed, at  denne  lille  Bog  formentlig  i  størst 
mulige  Omfang  bør  være  hans  eget  Værk. 
Han  er  jo  selv  den  bedst  mulige  Fortæller 
om  sit  Liv,  Forklarer  af  sine  Hensigter,  For- 
tolker af  sine  Arbejder.  Hans  Kamp  for  at 
skabe  et  godt  Billede  fortjener  at  følges 
med  Interesse.  Dagbogsberetningerne  er 
ikke  uden  novellistiske  Episoder  og  Lund- 
byes Livshistorie  mangler  ikke  sin  drama- 
tiske Afslutning. 

Til  en  af  sine  Dagbøger  siger  Lundbye: 
»Du  skal  vidne  for  og  imod  mig  maaske 
engang  naar  jeg  har  lukket  mine  Øine.« 
Han  har  derfor  udtrykkeligt  bemærket,  at 
hans  Karakter  ikke  helt  kan  bedømmes 
efter  Dagbøgerne.  Han  greb  især  til  Pen- 
nen i  ensomme  Timer,  naar  Sindet  var 
sygt;  han  kunde  til  andre  Tider  være  lystig 
og  glad,  selv  overstadig  kaad,  alt  andet  end 
sentimental.  Han  var  nu  alligevel  paa  Bun- 
den sentimental,  og  Dagbøgernes  Overmaal 
af  Klynk  og  Klage  stammer  fra  et  Grund- 
træk i  hans  Natur.  Hans  unge  Sjæl  var 
som  liden  Gunvers  prøvet  Guld,  men  Hjer- 

Selvportræt  i  18.  Aars  Alderen.    vBlyantstegning. 


tet  Voks,  altfor  blødt  overfølsomt.  Hans 
Moder  skal  have  sagt:  Jeg  har  altid  be- 
tragtet Johan  som  en  Datter.  Hans  Sind 
var    barnefromt,    hans    Dyder    kvindelige; 

han  klagede  ofte  og  med  Rette  over  sin 
Mangel  paa  Mandighed.  Nogen  egentlig 
Førernatur  var  han  ikke.  Men  hans  rene 
og  varme  Følelse,  hans  glødende  Begejstring 
for  de  tilsyneladende  beskedne  Opgaver 
han  valgte,  har  givet  hans  Behandling  af 
dem  en  enestaaende  Fylde  af  poetisk  Stem- 
ning. Thi  hans  Sjæl  havde  suget  sin  bedste 
Næring  af  Poesi  og  i  en  Gæringens  og  Løf- 
telsens Tid  fandt  han  med  sin  Hengivelses- 
trang  straalende  Idealer.  Andre  havde  vel 
lignende  Maal,  men  ingen  har  elsket  dem 
i  saa  dyb  Betagethed.  »Fortæl,  hvad  det  er 
at  elske,«  siger  en  af  Shakespeares  Personer 
og  faar  til  Svar:  »Det  er  at  være  lutter  Suk 
og  Taarer,  —  at  være  lutter  tro  Hengiven- 
hed, —  det  er  at  være  lutter  Sværmeri  og 
lutter  Lidenskab  og  lutter  Ønsker,  Tilbedelse 
og  Utaalmodighed  og  Hjertensrenhed,  Op- 
ofrelse og  trofast  Tjeneste«.  Saaledes  elskede 
Lundbye  hvad  der  for  ham  stod  med  Ide- 
alernes gyldne  Skær.  For  det  gik  han  vil- 
ligt —  og  med  mandigt  Heltemod  —  i  Døden. 


r-  "^/'.^^/f  ^  ^-^  Vf -^T 


vor  Lundbyes  Dagbøger  har 
Tilbageblik  paa  hans  Fødsel 
og  Opvækst,  skyldes  det  kun 
1 1^/^^^9||  Betragtninger  over  de  poeti- 
HS^^SsI  ske  Tilbøjeligheder,  der  var 
jjj^      ham  medfødte  og  tidligt  havde  faaet 
i/ ^      Næring.    Saaledes    efterfølgende    Op- 
§ffB    tegneiser: 

»Jeg  erindrer,  at  Ingemann  et  Sted 
yttrer:    de    Mennesker,   der    fødes   en 
Høstnat,    skulle    allerede    af   Naturen 
have  Hang  til  et  alvorligt,  tungsindigt 
Sværmeri.  —  For  min  Vugge  bleve  in- 
gen Kæmpeviser  sungne,  de  have  altid 
været  Contraband  i  min  Familje,  og  min 
Kjærlighed  til  dem  har  ogsaa  kun  bragt  mig 
Brødrenes   Spot  og  lystige   Drillerier.   Men 
henimod  Midnat  skal  jeg  være  født,  da  staaer 
det  store  Stjernekors,  Nordens  Svane,  høit 
paa  Himlen.  Er  ikke  Svanen  Sangens  Fugl 
og   dette   Stjernebillede    mit    kæreste?    Jeg 
kunde  gjerne  tro,  at  Stjernerne  dog  kunne 
have  Indflydelse  paa  os  Mennesker.« 

»Saadan  var  jeg  jo  en  stille  Dreng; 

mine    Brødre    knubsede    mig    vel    imellem 

fordi  jeg  ikke  vilde  lege  Soldat;  men  mine 
Skolekammerater  kunde  dog  lide  den  dovne 
Dreng  og,  da  vor  Klasse  engang  antog  Navne 
efter  Nordens  Guder  tildeelte  de  mig  Navnet 
Brage,  —  mine  Billeder  har  vel  meest  lignet 
de  gamle  Skjaldeqvad,  da  jeg  den  Gang  dri- 
stigt hentede  Stoffet  til  dem  i  vor  Oldtid  og 
den  romantiske  Middelalder.  Moder  tog  mig 
tidlig  med  paa  Comedie  og  jeg  husker  nøie 
at  der  blev  lagt  Mærke  til  at  jeg  holdt  af 
Historien  og  derfor  fik  Lov  at  see  Trage- 
dier som  dem  der  morede  mig  meest.  — 
Ja,  det  er  Underligt,  nu  betragter  jeg  The- 
ater og  alt  det  Væsen  maaskee  med  altfor 
strengt  Blik,  jeg  kommer  saa  at  sige  aldrig 
i  Theatret,  —  og  dog  have  Oehlenschlågers 
Tragedier  maaskee  bidraget  meget  til  hele 
min  senere  Udvikling,  idet  de  gave  min 
barnlige  Phantasie  et  Sving  mod  det  Høie 
og  det  Dybe  i  Livet  paa  det  Muntres  Be- 
kostning. ^ 

Snart  fik  han  dog  en  anden  Yndlings- 
digter.  »Hvad  der  især  først  bandt  mig  til 
Grundtvig,  var  hans  fædrelandske  Digte, 
hans  Mythologie  og  Behandling  af  Sagn  og 
Sagaer;  Overensstemmelsen  mellem  hans 
Værker  og  min  hele  Retning  var  altfor  stor 
til  at  jeg  kunde  blive  fremmed  for,  hvad 
han  saa  mesterligt  har  skildret;  han  fore- 
kommer mig  altid  selv  som  en  af  de  gamle 
Skjalde,  der  lige  godt  brugte  Sværd  og 
Harpe.  Som  nordisk  Digter  skatter  jeg  ham 
langt  høiere  end  Oehlenschlåger,  der  tit  ud- 
pynter sine  Helte  med  en  laant  Pragt; 
Grundtvig  har  sat  sig  ind  i  Livet  og  gien- 
givet  det  med  den  Simpelhed  og  Storhed, 
vi  finde  det  tegnet  med  i  Sagaerne.« 

Gennem  al  den  Litteratur,  Lundbye  alle- 
rede fra  Drengeaarene  begærligt  havde  ind- 
suget, var  han  bleven  fuldblods  Romantiker. 
»Roeskilde  —  er  for  mig  den  kæreste  af  alle 
de  Byer,  jeg  har  seet;  den  har  en  yndig 
Omegn,  den  deilige  Kirke  med  sine  Konge- 
grave, og  er  det  ikke  som  alle  de  mange 
klare  Kilders  Mumlen  var  gamle  Eventyr, 
der  altid  fortæller  til  nye  og  atter  nye  Slæg- 
ter, der  vel  i  det  Hele  kun  lidet  tænke  paa, 
at  de  ere  fødte  til  at  fortsætte  det  Liv,  som 
priselige  Forfædre  have  begyndt.  Ja,  lad 
Verden  blive  saa  prosaisk,  den  vil,  lad  falde, 
hvad  der  er  raaddent  og  ikke  kan  staae, 
Historien  har  vi  dog,  den  kan  de  ikke  for- 
vanske, den  kan  jeg  elske  og  dybt  føle 
Sandheden  af  de  Ord:  O  einsam  ist  und 
tief  betriibt  -  Wer  heiss  und  fromm  die 
Vorzeit  liebt.«  (O,  den  er  ene  og  dybt  be- 
drøvet, som  elsker  Fortiden  varmt  og  fromt. 
Vers  af  den  tyske  romantiske  Digter  Nova- 
lis, anførte  paa  den  S.  4  gengivne  Tegning 
af  Lundbye  ved  Kæmpehøjen). 

»Der  gives  enkelte  Tanker  og  Forestillin- 
ger, som  kan  forfølge  mig  uden  at  jeg  kan 
gjøre  mig  klart  hvorfor!  Dertil  hører  He- 
gelianernes:  Naturens  Længselsuk  efter  For- 
løsning*). Hvad  vil  det  sige?  jeg  kan  ikke 
forstaae  det,  men  jeg  føler  en  Længsel  efter 
at  fatte  denne  Tanke.  Jeg  seer  det  Under- 
lige det  Store  i  Naturens  Ro  og  Alvor  — 
det  er  som  Toner  fra  en  vældig  Harpe, 
men  forstaae  dem  kan  jeg  ikke.  De  gjen- 
klinger  dybt  i  mit  Indre,  og  de  samme 
Toner  skulle  ogsaa  gjenklinge  i  mine  Bille- 
der. Jeg  elsker  dem,  ja,  disse  Toner  er  mig 

•)  Paulus'   Romerbrev.  8.  Kapitel,   V.  20—22. 

den  kjæreste  Nydelse,  paa  samme  Tid  de 
vække  Savn  og  Længsler,  jeg  veed  ikke 
selv  hvorefter!  —  Gothe  har  sagt,  at  alt  i 
de  nederste  raae  Blade,  som  omslutter  Frøet, 
ligger  en  Attraae  efter  en  ædlere  Udvikling 

—  Planten  frembringer  nye,  ædlere  Blade 

—  atter  nye,  finere  og  finere,  indtil  den  i 
Toppen  skyder  sin  deilige  Blomst.  See  vi 
ikke  det  Samme  i  det  Store  i  Verdensud- 
viklingen   Er  der  ikke  ogsaa  i  mig  en 

saadan  Fremadskriden,  —  gjærer  der  ikke 
ogsaa  i  mig  et  saadant  Liv,  der  længes  efter 
at  yttre  sig,  udtale  sig?  —  —  Underligt, 
underligt  er  Livet?  vi  tænke  —  de  Lærde 
gruble  og  gruble  —  og  tilsidst  maa  vi  dog 
alle  stævne  til  Gaaden,  den  store  Gaade, 
som  Skaberen  ikke  har  givet  Nogen  at 
kunne  løse.« 

Denne  romantiske  Drømmer  og  Grubler 
blev  alligevel  som  Kunstner  en  redelig  Na- 
turalist, der  undertiden  maatte  høre  ilde 
for,  at  hans  Naturalisme  var  for  kras.  Hans 
sunde  danske  Natur  skærmede  ham  for  at 
indlade  sig  med  kunstneriske  Fantasterier, 
Eckersberg  og  hans  Elever  havde  lært,  at 
den  Poesi,  der  ofte  med  tvivlsomt  Held 
søgtes  i  Fantasiens  fjærne,  taagede  Riger, 
ventende  paa  Forklarelse  laa  lige  udenfor 
vor  Dør.  Lundbye  fandt  den  i  den  danske 
Natur  og  i  Dyrenes  Liv.  Med  sit  indeslut- 
tede, drømmekære  Væsen  havde  han  den 
varmeste  og  inderligste  Medfølelse  med 
alle  Medskabninger;  »det  Forsagte,  det  Sky 
har  for  mig  noget  høist  Tiltrækkende,  jeg 
elsker  det  i  Dyret  og  følger  med  Deel- 
tagelse  selv  den  arme  Skruptudse  til  den 
mørke   Hule,   hvor   den  finder   Fred.«    Og 

denne  Verdens  allerstørste  Herlighed  syn- 
tes ham  at  være  den  store,  fri,  noget  en- 
somme Natur.  »Det  er  som  Menneskene 
fordærvede  Naturen  for  mig  som  Maler; 
men  jeg  hader  ogsaa  den  Følelse  for  Na- 
turen, der  kun  yttrer  sig  for  saa  vidt  som 
Egnen  er  malerisk;  det  er  ikke  Naturen, 
men  kun  mit  eget  Maleri,  jeg  da  elsker. 
Det  er  ellers  underligt  at  see,  hvor  de  Ma- 
lere, der  kjærligst  indlade  sig  paa  Gjen- 
givelsen  af  Naturen  i  dens  Storhed  og 
Majestæt,  i  dens  stille  yndige  Liv,  vælge 
simple  Partier,  hvorimod  de  middelmaadige 
bestandig  vælge  glimrende  Udsigter,  som 
de  mindst  er  istand  til  at  udføre.« 

Han  valgte  at  fremstille  det,  der  syntes 
simpelt,  tarveligt  og  jævnt  fremfor  det,  der 
syntes  straalende  og  rigt.  Men  hans  Op- 
fattelse af  det  farves  af  den  romantiske 
Poesi,  han  gemte  paa  Bunden  af  sin  Sjæl. 
Det  simple  er  ikke  saa  simpelt  som  det 
synes;  hans  Fortolkning  af  det  rummer 
ikke  alene  Stemning,  men  Patos.  Naar  han 
betages  af  Skønheden  i  jævn  dansk  Natur, 
saa  maa  han  mindes  alt,  hvad  Digterne 
har  sunget  til  dens  Pris.  Han  skriver  Stro- 
fer af  Fædrelandssange  under  mange  af 
sine  Landskabstegninger,  han  ønsker  at 
kappes  med  Digterne  i  at  forkynde  og  for- 
klare sit  elskede  Lands  vidunderlige  Her- 
lighed. Og  han  skriver  i  sin  Dagbog:  »Hvad 
jeg  som  Maler  har  sat  som  mit  Livsmaal 
er:  at  male  det  kjære  Danmark,  men  med 
al  den  Simpelhed  og  Beskedenhed,  som  er 
saa  characteristisk  for  det.  Hvilken  Skjøn- 
hed  er  der  ikke  i  disse  fine  Linjer  i  vore 
Bakker,   der  ere  saa  yndigt  bølgedannede 

at  de  synes  at  være  dukkede  op  af  Havet, 
i  det  mægtige  Hav,  ved  hvis  Bredder  de 
steile,  gule  Klinter  staar,  i  vore  Skove, 
Agre  og  Heder!  —  Rigdom  ønsker  jeg  ikke, 
men  det  ønsker  jeg:  at  mine  Arbeider  maa 
overleve  mig  til  Nogles  Glæde.« 


En  dansk  Kyst.   1842     1843. 


IV 

kærtorsdag  den  24.  Marts  1842 
begyndte  Lundbye  sin  første 
Dagbog  med  at  nævne  dette 
Maal  for  sin  Kunstnergerning. 
I  adskillige  smukke  Landskaber 
havde  han  allerede  da  søgt  at  tolke  sin  Kær- 
lighed til  den  danske  Natur;  for  Flertallet 
af  dem  var  Motiverne  fundne  i  Egnen  om 
Kalundborg  eller  Egnen  om  Frederiksværk. 
I  Kallundborg  var  han  født,  dér  var  hans 
Moders  Barndomshjem  og  dér  levede  hen- 
des Forældre,  af  hvilke  Faderen,  den  gamle 
Toldinspektør  Bonnevie,  var  af  fransk  Æt, 
Moderen  af  norsk.  Nær  Byen  laa  Refsnæs 
med  de  dengang  talrige  Kæmpehøje;  en  af 
de  smukkeste  har  Lundbye  malt  1839  i  Bille- 
det paa  Thorvaldsens  Museum.  I  Frederiks- 
værk havde  Lundbyes  Fader  1836  som  Chef 

for  Raketkorpset  faaet  den  Embedsbolig, 
hvis  hyggelige  Beliggenhed  Lundbye  har 
vist  os  i  et  andet  af  Billederne  paa  Thor- 
valdsens Museum.  Dog  valgte  han  ogsaa  i 
denne  paa  mangeartet  og  pragtfuld  Natur- 
skønhed rige  Egn  helst  saa  simple  Motiver 
som  Udsigten  ved  Arresø  mod  Flyvesands- 
bakkerne  i  Tisvilde,  —  Billedet  fra  1838  paa 
Thorvaldsens  Museum,  malt  da  han  var  19 
Aar,  —  eller  det  stemningsrige  Vinterland- 
skab i  Malerisamlingen  paa  Nivaagaard  af 
en  Solnedgang  under  skyet  Luft  over  øde, 
snedækte  Bakker.  Sommeren  1841  var  den 
sidste,  Lundbye  tilbragte  i  Frederiksværk. 
Han  mistede  da  sin  Fader  og  Moderen  flyt- 
tede tilbage  til  Kalundborg,  men  han  havde 
i  denne  Sommer  malt  talrige  smukke  Land- 
skabsstudier. Det  bedste  havde  tjent  som 
Grundlag  for  et  Billede,  han  netop  ved 
Paasketid  1842  havde  fuldført  og  indsendt 
til  Udstillingen  med  den  simple  Titel  »Sjæl- 
landsk Landskab«. 

Skøndt  ikke  straalende  i  Farven  er  det  et 
af  Galleriets  fineste  danske  Landskaber. 
Mellem  Marker  med  Køer,  en  lille  Lund  og 
enkeltstaaende,  halvt  udgaaede  Trær,  bug- 
ter Vejen  sig  fra  den  junifrodige  Forgrund 
indover  blødt  bølgende  Bakker  mod  disige 
Højder  og  en  fjærn  Landsbykirke;  sommer- 
hvide Smaaskyer  tegner  sig  i  en  Bue  paa 
den  køligtklare  Luft.  Linjeskønheden  i  et 
saadant  aabent  dansk  Landskab  er  aldrig 
bleven  mere  sjælfuldt  opfattet. 

Lundbye  haabede  dog  at  naa  endnu  høj- 
ere. I  et  større  og  mere  storladent  Land- 
skab vilde  han  male  de  gule  Klinter,  der  i 
deres  Skønhedsmajestæt  hævede  sig  over 

Havet.  Han  havde  mærket  sig  Klinterne 
ved  Kitnæs  i  Nærheden  af  Jægerspris  som 
et  godt  Motiv,  men  det  var  ikke  om  at  gøre 
at  gengive  dem  i  et  nøjagtigt  Portrætbillede. 
Han  højnede  Skrænterne  og  tog  andet  Steds 
Studier  til  Enkeltheder  i  sit  Maleri  for  at 
give  dette  de  flest  mulige  Fuldkommen- 
heder. 

Et  helt  Aar  havde  han  det  under  Arbejde. 
Dog  ikke  uafbrudt.  Hovedparten  af  de  i 
dette  Afsnit  meddelte  Dagbogs-Uddrag  fra 
April  1842  til  Maj  1843  handler  om  dette 
Maleri.  Ingen  anden  dansk  Kunstner  har 
efterladt  os  en  saa  vidtløftig  Beretning  om 
et  Billedes  Tilblivelse.  Vi  kan  følge  Arbej- 
det paa  mange  Stadier  og  se,  hvorledes 
man  dengang  malte  eller  hvorledes  i  alt 
Fald  Lundbye  anstrengte  sig  for  at  yde  det 
bedste,  der  stod  i  hans  Magt.  Det  var  hel- 
ler ikke  forgæves.  Det  monumentale  Billede 
af  »En  dansk  Kyst«  er  hans  stolteste  Værk. 

Dagbogen,  18.  April  1842.  Idag  har  jeg  be- 
gyndt det  Maleri,  jeg  skal  male  for  Skov- 
gaards Onkel,  forestillende  Gaasetaarnet  ved 
VordingborgefterenTegning  af  Skovgaard;*) 
jeg  glæder  mig  til  dette  Arbejde,  der  kan 
behandles  let  og  bredt,  det  vil  blive  en  god 
Øvelse  for  mig  til  mit  eget  store  fra  Jægers- 
priis. 

20.  April.  Jeg  kommer  netop  nu  hjem  fra 
Skovgaard,  hos  hvem  jeg  maler  Gaasetaar- 
net. Idag  har  jeg  malet  Luften;  den  blev 
dog  langtfra  som  jeg  vilde  havt  den,  saa- 
ledes  som  jeg  i  Tankerne  har  udmalt  mig 
den;  men  saaledes  gaaer  det  jo  altid.  Hvor- 

•)  Se  »P.  C.   Skovgaard  og  hans  Sønner«,  S.   13. 

for  kunde  den  nu  ikke  blive  saa  simpel,  saa 
fri  for  Smaalighed,  som  jeg  havde  foresat 
mig.  Nei,  det  er  vanskeligt  at  faa  fat  paa 
den  Simpelhed,  som  alle  de  store  Kunst- 
nere have,  og  som  seer  ud  til  at  være  saa 
let  at  opnaae.  —  Nu  staaer  mit  Haab  til 
den  store  Luft  paa  mit  eget  Maleri,  hvor 
jeg  dog  synes  i  Kartonen  at  have  de  store, 
rolige  Masser  saaledes  angivne,  at  de  maa 
kunne  tage  sig  ud  i  Maleriet,  nu,  vi  faaer 
see. 

7.  May.  I  Onsdags  gik  Skovgaard  og  jeg 
ad  Strandveien  til  Vedbæk,  hvor  jeg  teg- 
nede nogle  Studier  til  mit  store  Maleri.  Der- 
fra gik  vi  over  Holte  til  Rude  Skov,  til  Skov- 
gaards Onkel,  Skovfoged  Hansen.  —  Den 
store  steppeagtige  Sækkedam  med  talløse 
Trær,  helt  omgivet  af  Skov  og  smuktfor- 
mede  Bakker,  er  ret  en  Tumleplads  for  Dy- 
rene; her  lusker  Ræven,  fortæller  Skovgaard, 
efter  Fuglevildt,  her  veed  Skovgaards  Onkel 
kan  han  træffe  Raavildt;  Musevaagen  svin- 
ger sig  i  Kredse  over  Steppen.  —  Adskillige 
Tegninger  fik  jeg,  og  skal  nu  for  Alvor  tage 
fat  paa  mit  Stykke,  hvortil  jeg  snart  kan 
have  Kartonen  færdig. 

11.  May.  Moders  Ankomst  hertil  vil  vist 
gjøre,  at  jeg  nu  sjeldnere  kommer  ud  i  Sel- 
skab end  tilforn. Men  ganske  udenfor 

dette  staaer  denne  og  forrige  Vinters  Fre- 
dagsaftner  hos  Høyens.  Alene  at  see  denne 
Krands  om  Bordet:  Professoren  selv,  Sonne, 
BindesbøUe,  Marstrand,  Roed,  Hilker  og 
Købke,  det  er  en  stor  Glæde,  og  jeg  anseer 
det  et  Tegn  paa,  at  Høyen  venter  ogsaa 
noget  af  Skovgaard  og  mig,  at  han  har  op- 
fordret os  til  at  slutte  os  dertil.  Vi  sidde 

der  og  lytte  med  inderlig  Glæde  paa  deres 
Fortællinger  om  Italien,  om  de  gamle  Kunst- 
nere, som  de  selv  have  at  takke  for  deres 
E>y&tighed.  Og  Bindesbølle  fortalte  med  me- 
get Liv  om  Orienten;  han  er  en  prægtig 
livsfrisk  Kunstner  med  Varme  og  Begej- 
string uden  det  fjerneste  Spor  af  Sentimen- 
talitet; der  er  en  Lystighed  og  et  Lune  i 
hvad  han  siger  som  er  mageløs  og  man 
maa  blive  godt  stemt,  naar  man  er  sammen 
med  ham.  Ja,  mange,  mange  Gange  har 
Skovgaard  og  jeg  bagefter  gjentaget  hvad 
vi  der  har  hørt,  og  det  har  havt  en  stærk, 
og  saa  vidt  vi  kunne  skjønne,  gavnlig  Ind- 
flydelse paa  vor  Kunst.*) 

15.  May.  Nu  længes  jeg  ret  efter  at  faa 
mit  store  Stykke  paa  Lærredet,  jeg  har  saa 
meget  i  Hovedet,  som  jeg  kun  der  kan  see 
virkeliggjort;  men  ak!  det  vil  dog  see  daar- 
ligt  ud  og  kun  lidet  ligne  Billedet,  som  nu 
det  staaer  for  min  Tanke. 

24.  May.  Idag  har  jeg  faaet  mit  store  Lær- 
red opspændt  og  stillet  tilrette  i  min  Stue; 
længe  har  jeg  siddet  og  betragtet  den  store 
hvide  Flade  og  malt  Stykket  i  Tankerne, 
det  blev  deiligt,  saa  deiligt,  at  Beskuerne 
maatte  studse  derved,  saa  Forfængeligheds- 
djævlen  aflægger  mig  endnu  bestandig  sine 
Visitter. 

*)  Lundbye  sluttede  sig  med  største  Varme  til  den  dygtige  Kunst- 
historiker N.  L.  Hoyen,  den  veltalende  Talsmand  for  den  »nationale« 
Kunst,  dog  uden  at  dele  al  hans  Uvilje  mod  »Erindringskunst«.  Lund- 
bye synes  ogsaa  at  have  ment,  at  Malerne  kunde  lære  et  og  andet 
godt  af  Udlandets  nyere  Malerkunst ;  det  lidet  han  havde  set  af  fransk 
Landskabsmaleri  paa  Thorvaldsens  Museum  og  senere  i  Rom  lod  ham 
ønske  at  lære  det  nærmere  at  kende  i  Paris.  Af  Gæsterne  ved  Høyens 
Fredagsaftner  hørte  Købke,  Marstrand,  Roed  ogSonne  til  de  mest  frem- 
ragende Malere  af  vor  ældre  Skole,  den  højtbegavede  Arkitekt  M.  G. 
Bindesboll  er  især  kendt  som  Thorvaldsens  Museums  Bygmester, 
G.  C.  Hilker  var  under  Paavirkning  af  Billedhuggeren  H.  E.  Freund 
bleven  vor  ypperste  Dekorationsmaler. 

26.  May.  Idag  har  jeg  begyndt  at  tegne 
Conturen  til  mit  store  Strandparti  paa  Lær- 
redet, jeg  gad  vidst  naar,  og  især  hvordan 
det  vil  ende. 

2.  Juny.  Idag  har  jeg  begyndt  Underma- 
lingen  af  mit  store  Maleri.  Det  har  været 
Bygevejr  hele  Dagen,  saa  vi  have  havt  de 
deiligste  Lufte  at  studere,  og  jeg  vil  gjerne 
mindes  noget  af  hvad  jeg  har  seet  idag, 
naar  jeg  skal  male  Luften  op.  Skyggepar- 
tierne af  Skyerne  noget  ivejret  stode  ikke 
mørke  mod  den  blaa  Luft,  men  med  en 
zart  graa  Farve,  som  tog  sig  deiligt  ud. 
Lysene  maa  ikke  hænges  ud  i  Kanten,  der 
ei  heller  maa  males  for  fedt,  hvorved  Run- 
dingen vilde  gaa  tabt.  Maatte  det  lykkes 
mig  at  holde  de  fjernere  Gjenstande  i  Mas- 
ser og  først  lade  de  enkelte  Former  træde 
frem  i  den  mere  fremrykkede  Deel  af  Styk- 
ket; det  er  svært  naar  man  arbeider  efter 
flere  Studier,  som  umuligt  altid  kunde  gjø- 
res  under  de  rette  Betingelser.  Ogsaa  er  det 
svært  at  give  de  fjernere  Masser  saadan 
Character,  at  man  tydeligt  gjenkj ender  de 
forskjellige  Gjenstande  og  Stoifer  uden  Hjelp 
af  de  enkelte  Former.  O,  jeg  har  saa  meget 
i  Hovedet,  maatte  det  kun  lykkes  at  give 
det  godt  paa  Lærredet. 

18.  Juny.  Imorgen  gaaer  Skovgaard  og  jeg 
ad  Jægerspriis  til,  hvorhen  jeg  maa  for  at 
gjøre  nogle  Studier.  —  Meget  beror  paa  det 
store  Maleri. 

Jægerspriis  Færgegaard.  20.  Juny.  Vi  toge 
over  med  Færgen  og  jeg  malede  strax  en 
lille  Skitse  henne  ved  Klinten.  Nu  ved  Sol- 
nedgang gik  vi  ud  paa  Færgebroen,  hvor 
det  morede  os  at  see  nogle  Vogne  blive  sat 

over.  Her  er  smukt  her  ved  Fjorden,  jeg 
kunde  see  op  til  det  kjære  Frederiksværk. 
De  gule  Brinker  staae  saa  kjønt  allevegne 
ned  mod  Vandet,  og  de  to  smaa  Køl  eller 
Kulholme  ned  mod  Roskilde  see  ogsaa  godt 
ud;  for  Enden  af  Fjorden  ligger  den  gamle 
Domkirke  med  sine  ziirlige  Spiir,  ved  den 
hæves  Tanken  til  Minder  om  stolte  Bedrif- 
ter. Nu  er  her  fredeligt,  Maagen  og  Tærnen, 
den  lette,  nysgjerrige  Ven,  flagre  hen  over 
det  flade  Vand,  hvor  Sandbunden  viser  sig, 
hvor  den  stakkels  Fisk  vanskelig  kan  und- 
gaa  dem. 

22.  Juny.  Det  er  sjældent,  jeg  klager  over 
Vejret;  —  jeg  gik  tidligt  ud  for  ret  at  være 
flittig  og  strax,  da  jeg  kom  til  Kitnæs,  Klin- 
ten, hvor  jeg  maler,  begyndte  det  at  regne 
og  har  siden  holdt  trolig  ved. 

Sanct  Hans  Aften.  23.  Juny.  Da  Regnen 
vedvarede  til  Aften,  benyttede  jeg  Efter- 
middagen til  at  male  et  Studie  af  Blak,  en 
graa  guulblakket  Hest,  som  Becker,  Færge- 
manden her  eier.  Skovgaard  hjalp  mig  med 
at  holde  den,  give  den  Havre  af  og  til,  og 
underlig  nok,  ved  at  synge  for  den;  det  var 
øiensynligt,  at  den  holdt  af  Sang,  det  store 
kjælne  Dyr,  den  kom  med  Hovedet  tæt  hen 
til  ham  og  spidsede  Øren,  stod  saaledes 
ganske  ubevægelig  længe  og  faldt  tilsidst 
som  et  Barn  i  Søvn  ved  Sangen,  saa  den 
nikkede.  Det  er  en  prægtig  Hest.  skjøndt  af 
Bonderace,  dog  saa  fiin,  men  stærkt  bygget 
og  af  en  sjælden  kjøn  Farve.  Den  lille  Ri- 
chard Becker  fortalte  mig  med  megen  Al- 
vor, at  dens  Forfædre  havde  været  i  Kri- 
gen i  den  gamle  hedenske  Tid,  og  saa  naivt 
som  det  kom,  havde  det  noget  Rørende  for 

mig  at  tænke  paa,  at  Afkommet  af  vore 
Fædres  stærke  og  trofaste  Stridsheste  vandt 
dog  paa  den  Maade  en  nye  poetisk  Side  at 
betragtes  fra.  Det  er  i  det  mindste  sjældent 
faldet  mig  ind,  naar  jeg  saa  en  stolt,  kraftig 
dansk  Hest,  at  dens  Tip-Tip-Tip  o.  s.  v.  Olde- 
fader maaskee  var  den  mælkehvide  Gan- 
ger, som  Ingemann  saa  smukt  lader  Kong 
Valdemar  tumle  paa  Sandet,  da  Dagmar 
kom,  eller  den  høie,  sorte  Hingst,  som  Stig 
Andersen  holdt  paa  ved  Skanderborg  Slot 
Dagen  efter  han  havde  dræbt  Kong  Erik  i 
Laden.  Fuldblodshesten  kan  jeg  dog  aldrig 
faae  paa  den  Maade  kjær.  Jeg  kunde  lide 
om  vore  Bønder  førte  Stamtavler  over  de- 
res gode  Heste  ligesom  Araberne.  —  Da 
Kl.  var  9  idag  kom  jeg  allerede  træt  hjem 
med  et  malet  Studie  og  et  Par  Tegninger; 
paa  den  Maade  bliver  der  Forslag  i  Dagen; 
her  kan  jeg  staae  op  om  Morgenen,  i  Byen 
kommer  jeg  aldrig  til  at  male  før  Kl.  9. 

Kjøbenhavn.  29.  Juny.  Igaar  Formiddags 
kom  vi  hertil  igjen  og  allerede  igaar  Efter- 
middags begyndte  jeg  med  Liv  og  Lyst  at 
male,  hvad  jeg  saa  nylig  havde  seet. 

12.  July.  Jeg  er  disse  Dage  beskjæftiget 
med  et  lille  Maleri,  forestillende  Kastels- 
porten, seet  fra  Sjællandsvagten.  —  Kitnæs 
har  altsaa  maattet  hvile,  men  om  faa  Dage 
GI*  JGg  igjen  i  Lag  med  Klinten,  Skoven, 
Stranden  o.  s.  v. 

24.  July.  I  disse  Dage  gaaer  det  bedre  med 
mit  Maleri,  i  lang  Tid  var  jeg  bange  for  at 
lægge  Farve  paa  og  lade  Penselen  løbe,  ja. 
Barnet  kommer  ikke  til  Verden  uden  Fød- 
selsveer. 

28.  July.  Skovgaard  reiste  igaar  til  Frede- 

riksborg;  ham  vil  jeg  meget  savne.  Han  har 
havt  en  heldig  Indflydelse  paa  mit  Maleri; 
skjøndt  hans  Dadel  tit  skar  mig  i  Hjertet, 
maa  jeg  dog  indrømme,  at  jeg  malte  tit 
bedst,  naar  han  sad  og  saa  til  og  opflam- 
mede mig  til  at  lade  Penselen  løbe  uden 
Angst,  den  slemme  Gjæst,  som  saa  ofte  ind- 
finder sig.  Mit  Stykke  er  nu  saa  vidt,  at 
man  kan  see  Virkningen  af  det,  og  jeg  har 
nu  det  Interessanteste  tilbage:  at  gennem- 
føre enhver  Ting  deri.  Ligesom  jeg  i  Kunst- 
nerklubben slog  Boslen  bedst,  naar  Købke 
stod  ved  Siden,  saaledes  malte  jeg  bedst, 
naar  Skovgaard  var  hos  mig  og  sagde:  mal 
nu  de  Bunker  Tang  der  paa  5  Minutter! 
eller  læg  nu  alle  Spidspensler  bort,  og  mal 
kun  bredt  med  de  store  Børstpensler,  —  det 
gjorde  jeg  virkelig  forleden,  da  jeg  malede 
Klinten  om,  uden  Brug  af  nogen  lille  Pen- 
sel, og  den  blev  idetmindste  bedre  end  det 
pertentlige  Prikkeri,  der  før  var. 

1.  October.  Alt  hvad  der  piner  og  smer- 
ter mig  kan  jeg  glemme  i  en  Klynge  af 
Børn  og  det  er  mig  en  Salighed  at  stirre 
ind  i  disse  klare,  lidenskabsløse  Øine. 

15.  December.  Moder  reiser  i  Julen  hjem 
til  sin  gamle  Faders  79.  Fødselsdag.  —  Jeg 
vil  tit  sidde  i  min  rare  Stue  og  lade  Tan- 
kerne fare  »saa  vide«  —  de  ville  da  gaae 
til  hende,  den  meest  velsignede  paa  Jorden, 
hun  som  vuggede  mig  i  min  Barndom  og 
pleiede  den  lille  skrantne  Dreng,  der  nu 
som  Voxen  ikke  vil  gjengjælde  det  med 
Utaknemmelighed.  —  Længe  ville  de  fare 
til  ham,  der  deelte  Stræben,  Sorg  og  Glæde 
med  mig  i  min  Ungdoms  tre  lykkeligste 
Aar,  den  uforglemmelige  Lorenz,  der  truer 

med  i  Tyskland  at  blive  en  Anden  end  han 
her  tegnede  til*). 

17.  December.  Saa  er  hun  borte  da  —  nu 
rullede  Vognen  med  hende  fra  os.  I  samme 
Øieblik  flygtede  ogsaa  de  venlige  Husalfer, 
som  elske  Qvinderne,  men  sjældent  bo  hos 
den  eenlige  Mand,  Gud  velsigne  hende  paa 
alle  hendes  Veie! 

30.  Januar  1843.  Kjedsommelige  Informa- 
tioner optage  mine  Eftermiddage  og  have 
lært  mig  at  skjønne  paa  de  Timer,  jeg  tilbrin- 
ger ved  mit  store  Maleri,  der  dog  vinder  ved 
denne  Overmaling,  om  det  end  aldrig  bliver, 
hvad  det  burde.  Heller  ikke  her  har  jeg  nøie 
nok  overtænkt,  hvad  jeg  vilde  gjøre  —  heller 
ikke  her  har  jeg  holdt  fast  ved  min  første 
Tanke,  Kartonen  lignede  kun  lidt  Originalen, 
det  er  det  Samme,  men  Billedet  blev  atter 
noget  heelt  Andet  end  Cartonen  og  ikke  i 
alle  Henseender  vandt  det. 

12.  Februar.  Mit  Maleri  bliver  bedre,  det 
kan  jeg  see,  men  det  er  blevet  til  under 
Klynk  og  Klage  og  kan  saaledes  kun  være 
svagt. 

Af  et  Brev  til  Lorenz  Frølich,  29.  Marts 
1843.  Jeg  er  saa  lykkelig  som  jeg  efter  min 

Natur  kan  blive  det. Det  er  mit  store 

Stykke,  som  har  gjort  mig  saa  glad,  men 
ikke  overmodig.  —  Det  er  underligt  at  høre 
af  Mænd  som  Høyen,  der  virkelig  fortræffe- 
lig har  vidst  at  behandle  mig  under  Arbei- 
det,  idet  han  idelig  gjorde  Indvendinger  uden 
at  svække  min  Lyst  og  uden  at  rose  mig 
før  jeg  var  færdig,  men  —  o  menneskelige 
Svaghed!   —   Da   lød  hans   Roes   som   den 

*)  Lorenz  Frølich,    der    1840    søgte    at    fortsætte    sin  Uddannelse  i 
Tysklard,  var  Lundbyes  næreste  Ven  i  hans  første  Kunstneraar. 

deiligste  Musik  i  mine  store  Øren. Jeg 

har  ingen  Fortjeneste  derved  uden  den, 
jeg  har  ærlig  holdt  ud  med  Stykket,  saa 
det  er  maaskee  det  meest  færdige  fra  min 
Haand.  —  2.  April.  Jeg  veed  og  har  seet  og 
hørt,  at  dette  Stykke  vil  betragtes  ligesom 
mine  foregaaende,  —  det  mangler  netop 
det,  der  kan  interessere,  men  det  er  øst  af 
en  reen  Kjærligheds  Kilde,  derfor  maa  jeg 
have  Lov  til  at  elske  det  selv.  Jeg  kan  ikke 
forlange  af  Publicum,  at  det  skal  med 
samme  Glæde  som  jeg  see  paa  Linierne  i 
en  Strandbred,  see  hvorledes  Tangen  teer 
sig  ligefra  den  frisk  opskyllede,  grønne  saf- 
tige, vaade,  til  den  tørre  og  allerede  af- 
blegede, —  et  Par  Marehalmsstraa  er  for 
mig  meget,  men  for  hvem  der  ikke  er  saa 
nøisom,  indeholder  mit  Billede  Intet,  slet 
Intet! 

Dagbogen.  20.  April.  Jeg  sad  idag  ved  mit 
Staffeli  malende  paa  et  lille  Billede,  som 
jeg  selv  vil  beholde:  Udsigten  fra  min  Bænk 
ved  Steenbunken  i  mine  Forældres  Have 
ved  Frederiksværk.  Jeg  drømte  mig  tilbage 
paa  denne  min  Yndlingsplads,  hvor  jeg  saa 
tit  glædede  mig  over  Vildgjæssene  ved  Sø- 
bredden,  hvor   jeg   saa   tit    betragtede   de 

fjerne  Flyvesandsbanker  ved  Tisvilde  — 
som  jeg  saaledes  sad  kom  Moder  op  til 
mig  og  da  hun  saae  Maleriet  stod  Taarerne 
hende  i  Øiet.  Hvor  saligt  at  kunne  ved  sit 
Arbeide  vække  saadanne  Følelser,  disse 
Taarer  var  en  skjønnere  Løn  end  Alver- 
dens Roes.  Velsignede  Moder! Du  for- 

staaer  at  jeg  kan  være  lykkelig,  og  kun 
være  lykkelig,  ved  mit  Tungsind. 

17.  Maj.  Jeg  har  havt  den  Glæde,  at  mit 
store  Maleri,  en  dansk  Kyst,  er  kjøbt  til 
Galleriet  for  400  Rdl.  —  Det  er  min  Hen- 
sigt i  næste  Uge  at  forlade  Byen  for  med 
Skovgaard  at  reise  til  Veiby. 

Kostalden  fra  Vejby.  Septbr.   1843. 
(Forarbejdet).  Generalkonsul  Johan  Hansens  Samling. 

en  karaktertro  Skildring  af  Dan- 
marks ejendommelige  Natur 
havde  til  Lundbyes  Glæde  og- 
saa  andre  unge  Kunstnere  valgt 
sig  til  deres  Livsopgave.  Først 
og  fremmest  hans  nære  Ven,  den  grundige 
og  paalidelige  P.  C.  Skovgaard,  der  syntes 
ham  mest  beundringsværdig  i  sine  Skov- 
billeder, dernæst  den  langt  mindre  dygtige 
Dankvart  Dreyer,  i  hvis  fynske  og  jyske 
Landskaber  Lundbye  med  Rette  fandt  en 
egen  Poesi,  »det  er  som  hørte  man  Kæmpe- 
visetonen klinge  igiennem«.  Paa  Udstillingen 
1843  debuterede  Vilhelm  Kyhn,  hvis  Evne 
til  at  fastholde  de  fineste  og  flygtigste  Na- 
turstemninger gav  ham  en  med  Skovgaard 

sideordnet  Betydning  for  vor  Landskabs- 
kunst.  Om  et  af  hans  Billeder  skriver  Lund- 
bye til  en  Ven:  »O,  kunde  Du  see  en  taaget 
Morgen  paa  Kalvebodstrand,  hvor  man 
føler  Taagen  selv  foran  den  lige  i  For- 
grunden liggende  Bøie  med  Kosten  paa, 
men  tillige,  hvorledes  den  letter  og  an- 
tager Form  af  Skyer;  det  er  herligt«. 

Da  Lundbye  i  sine  Billeder  af  det  sjæl- 
landske Landskab  og  den  danske  Kyst 
havde  ydet  det  vægtigste,  han  som  Land- 
skabsmaler evnede  at  yde,  overlod  han 
foreløbigt  sine  Kampfæller  Sejrene  paa 
dette  Felt.  Dyrene  var  hans  første  Kærlig- 
hed, han  havde  fremstillet  dem  i  sine 
umodne  Begynderarbejder,  senere  i  mange 
Tegninger  og  Studier,  men  i  hans  bedste 
Billeder  havde  de  kun  faaet  Staffagens 
underordnede  Rolle.  Allerede  i  Efteraaret 
1842  havde  han  dog  skitseret  et  lille  Dyr- 
maleri i  »hollandsk«  Stil.  Det  var  det  17de 
Aarhundredes  hollandske  Maleri,  der  havde 
skabt  Dyrmaleriet,  men  i  dansk  Kunst 
havde  de  hidtil  kun  fundet  matte  Efter- 
lignere. Det  var  en  stor  og  lokkende  Op- 
gave at  genføde  Dyrmaleriet  i  Hollænder- 
nes Aand,  at  forbinde  den  harmoniske 
Klarhed  og  Simpelhed  i  Kompositionen 
med  den  strengeste  Realisme,  det  nøjeste 
Studium  af  Dyrenes  Karakter  og  Enkelt- 
former, og  endda  meddele  Billederne  det 
Særpræg,  der  betegnede  dem  som  ægte  og 
ejendommeligt  danske.  Denne  hidtil  uløste 
Opgave  magtede  Lundbye  saa  fuldkom- 
ment, at  han  vel  endog  har  vundet  størst 
Ry  som  Dyrmaler. 

Et  Mesterværk  i  sin  Art  er  det  i  Septem- 

ber  1843  malte  store  Forarbejde  til  Billedet 
af  Kostalden  i  Morten  Jensens  Gaard  i 
Vejby.  Gennem  den  aabne  Dør  strømmer 
Sommersolen  ind  i  det  halvmørke  Rum  og 
sender  Genskær  til  Køerne  i  deres  Baase; 
den  friske  Duft  fra  Trillebørens  nyslagne 
Hø  slaar  en  stakkels  Tyrekalv  med  en  alt- 
for kort  Lænke  fristende  i  Snuden.  Skov- 
gaard fuldførte  senere  dette  let  og  frisk 
behandlede  Forarbejde  og  tilføjede  et  He- 
stedækken over  en  af  Lægterne.  Selve  Bil- 
ledet gennemførte  Lundbye  med  den  stør- 
ste Omhu  i  den  følgende  Vinter,  hvor  han 
kun  sjældent  forlod  sin  Bolig  i  Nyhavn. 
Den  20.  Januar  1844  skriver  han  i  sin  Dag- 
bog: »Jeg  maler  af  alle  Kræfter,  med  saa 
megen  Fornuft  og  saa  liden  Afsmag  af  Stu- 
dier som  muligt,  paa  min  Kostald.  —  Jeg 
maler  om  Dagen  og  sidder  om  Aftenen 
inde  i  mit  lille  Studerekammer  med  Bøger 
og  Tegninger  om  mig,  —  sommetider  kan 
jeg  ikke  blive  færdig,  ikke  blive  træt  af  at 
see  og  læse,  saa  jeg  først  langt  over  Mid- 
nat giver  mig  i  Lag  med  at  rede  mit  sim- 
ple og  lette  Leie  paa  Sophaen«.  Paa  For- 
aarsudstillingen  købtes  Billedet  til  Galleriet, 
uagtet  Christian  VIII  misbilligende  skal  have 
ytret,  at  det  ligefrem  lugtede  af  Kostald. 
Et  Billede  af  denne  Art  var  jo  dengang  hos 
os  noget  aldeles  nyt. 

Om  det  mindre  —  og  mindre  betydelige 
—  Billede  i  Aarhus  Museum  skriver  Lund- 
bye i  Dagbogen  15.  Mai  1844:  »Jeg  maler 
paa  et  lille  Billede,  forestillende  2  Kalve  i 
en  Lo.  Det  har  moret  mig  i  Træværket  at 
holde  mig  til  hvad  jeg  saae.  Studiet  tog 
jeg  nemlig  i  den  Bondegaard,   hvor  jeg   i 

Sommer  laae  i  Veiby  oppe  ved  Nordstran- 
den og  i  min  Stue  vare  Dæksbjælkerne  ikke 
lige,  men  havde  en  fiin  Bue,  det  var  nem- 
lig Bjælker  af  et  strandet  Skib.  Saaledes 
har  jeg  ogsaa  udført  dem  i  Maleriet;  det 
kan  være  det  var  et  blot  Lune  eller  maa- 
skee  har  det  moret  mig  at  tænke  paa,  at 
disse  Bjælker  engang  pløjede  Havet  og  maa- 
skee  have  været  vidt  om  i  Verden,  inden 
de  stædedes  til  Ro  i  en  sjællandsk  Bonde- 
gaard.  —  Dette  er  en  uvæsentlig  Ting;  men 
man  vil  nok  lee  ad  det  som  allerede  Kaa- 
lund har  kaldt  dem  Tommestokke,  hvad 
han  dog  ligesom  fortrød  da  jeg  forklarede 
ham  Grunden  til  disse  Mærker.  — Jeg  glæder 
mig,  thi  atter  elsker  jeg  Maleriet  og  har  i 
disse  Dage  malt  næsten  med  Lidenskab.« 

Fra  Billeder  af  Dyrene  i  Staldene  vendte 
Lundbye  sig  mod  den  for  ham  endnu  vig- 
tigere Opgave  at  male  Billeder  af  Dyrene 
i  det  Fri,  i  Forbindelse  med  den  danske 
Natur.  En  af  hans  bedste  Skitser  er  det  Gal- 
leriet tilhørende,  i  Brofelde  Juni  1844  malte 
Forarbejde  til  et  aldrig  fuldført  Maleri  af 
Køer,  der  vandes  ved  et  Gadekær.  Senere 
paa  Sommeren  var  han  paa  Herregaarden 
Vognserup,  der  ligger  et  Par  Mil  vest  for 
Holbæk  mellem  de  store  Enge,  hvor  Lund- 
bye efter  Høyens  Udsagn  »fandt  sit  egent- 
lige Atelier«.  Vanskelighederne  ved  sit  Ar- 
bejde og  dets  gode  Udbytte  omtaler  Lund- 
bye i  efterfølgende  to  Dagbogsoptegnelser. 

»Vognstrup  28.  July  1844.  Jeg  har  efter 
Evne  studeret  Dyrene,  men  det  er  et  van- 
skeligt Fag,  da  Modellerne  er  saa  urolige, 
og  j^g  næsten  intet  kan  giøre  uden  Andres 
Hjælp.  Jeg  maa,  naar  jeg  skal  male  dem, 

To  Kalve  i  en   Lo. 


Billedet  i  Aarhus  Museum. 


have  Nogen  til  at  holde  Modellen  og  idelig 
dreie  og  rette  paa  den  for  at  bevare  den 
begyndte  Stilling.  Men  denNøiagtighed,  som 
man  forlanger  i  Fremstilling  af  det  menne- 
skelige Legeme,  kan  der  jo  ikke  være  Tale 
om;  det  er  vanskeligt  at  controllere  Dyre- 
maleren, et  Spillerum,  jeg  dog  ingenlunde 
har  i  Sinde  at  benytte,  da  Sandheden  maa 
gaae  for  Alt  og  tillige  har  det  mærkeligt 
overbevisende  ved  sig  saa  man  føler:  ja. 
saaledes  er  det  virkeligt  i  Naturen.  Derfor 
jo  mere  jeg  kan  faae  ind  i  mine  Fremstil- 
linger jo  bedre,  og  jo  mere  jeg  kan  faae 
under  samme  Betingelser  jo  bedre;  men 
det  er  mig  næppe  muligt  at  fuldføre  Stu- 
diet af  et  Dyr  altid  under  samme   Belys- 

ning,  samme  Dagstid,  endsige  Studier  til  en 
heel  Gruppe.  Dette  bliver  altid  noget,  som 
maa  overlades  Hukommelsen  og  et  rigtigt, 
øvet  Øie.  Derfor  maa  jeg  endnu  bestandig 
stole  meget  paa  det,  hvad  jeg  lærer  ved 
mine  Besøg  i  Stalde  og  paa  M alkepladser. 
Jeg  veed,  at  Høyen  vil  bekæmpe  dette  paa 
det  Ivrigste,  men  Tiden,  der  maaskee  vil 
bringe  mig  en  talløs  Mængde  Studier  er 
det  Eneste,  der  kan  give  mig  den  Sikkerhed 
det  unægteligt  er  at  have  Studie  til  Alt.  Jeg 
kan  nu  engang  ikke  ret  lide  det,  jeg  synes 
at  Maleren  maa  og  bør  kunne  huske,  og 
kan  i  hvert  Fald  ikke  skaffe  Studier  i  en 
saadan  Mængde.  —  Jeg  tør  ikke  anføre  Frø- 
lichs  Arbejder  som  Mønstere,  men  hans 
Maade  at  tage  og  benytte  Studier  paa  var 
dog  mere  genial  end  de  Fleestes.  Naar  han 
klædte  sig  af  og  paa  tegnede  han  efter  sig 
selv,  stod  selv  Model  med  Drapperi  om  sig 
for  et  stort  Speil  og  malede  løs  derefter.  — 
Deri  var  dog  mere  Liv  end  naar  de  føre 
Studierne  efter  kjedelige  Modeller,  der  ikke 
engang  forstaae  at  stille  sig,  lige  ind  i  Male- 
rierne. Hvor  uendelig  vanskeligt  er  det  at 
bevare  Natur  og  Sandhed  i  Bevægelsen,  Ge- 
sticulationer  og  Stillinger  —  det  kan  sande- 
lig ikke  overlades  en  Model,  men  det  maa 
opfattes  i  Livet  og  huskes  af  Maleren.« 

»Vognserup  28.  Aug.  1844.  Har  jeg  Grund 
til  at  være  glad?  og  hvad  er  Grunden?  Ja! 
thi  jeg  har  lært  at  kjende  Koen  langt  bedre 
end  før.  Det  er  noget  Lidt  vilde  vel  Andre 
sige  og  jeg  selv  stundom  med,  dog  er  det 
mere  end  det  lader  til  ved  første  Øiekast, 
thi  det  vil  sige  at  jeg  har  forladt  den  barn- 
agtige Maade  at  studere  paa,  eller  rettere. 

En  Tyrekalv.  —  Radering. 


jeg  har  lært  at  studere.  Saaledes  er  der 
dukket  Fiinheder  op  for  mig,  jeg  aldrig 
anede,  kommet  mere  Ro  og  Orden  i  mit 
Hoved  med  Hensyn  paa  mit  Arbejde  og 
mere  Tilfredshed  i  mit  Sind.  Derfor  er  dette 
to  Maaneders  Ophold  paa  Vognstrup  ikke 
uden  Betydning  i  min  Udvikling  og  14  Dage 
var  jeg  her  sammen  med  Høyen,  hvad  og- 
saa  bragte  meget  i  det  klare.« 

Kobberstiksamlingen  ejer  en  anselig  Række 
af  Lundbyes  glimrende  Studietegninger  fra 
1844  efter  Køerne  paa  Vognserup.  I  sine 
bedste  Tegninger  er  Lundbye  en  endnu 
større  Mester  end  i  sine  Malerier.  Hans 
skarpe  og  sikre  Pennestreg  kan  have  en 
uforlignelig  Ynde,  hans  Formforstaaelse  og 
fine  Skønhedssans  adler  selv  Gengivelsen 
af  Smaating  som  et  Skræppeblad  eller  et 
Par  Græsstraa.  Se  f.  Eks.  hans  Tegninger 
til  Kaalunds  —  i  Efteraaret  1844  udkomne 
—    »Fabler   for   Børn«,   vor   smukkeste    og 

bedste  Børnebog,  der  giver  saa  klart  et 
Vidnesbyrd  om  Lundbyes  Kærlighed  til 
hans  »firbenede  Venner«,  mellem  hvilke 
han  i  sine  Breve  fremhæver  »Agnes«  og 
»Rasmus  Hansen«,  to  Køer,  der  paa  Vogn- 
serup Enge  fulgte  ham,  hvor  han  gik. 

I  Vinteren  1844 — 45  gennemarbejdede  han 
et  Par  Billeder  fra  Vognserup,  en  Fremstil- 
ling af  den  idylliske  Blegeplads  og  et  Ma- 
leri af  to  Køer  paa  aaben  Mark  med  lav 
Horisont.  Andre  og  mindre  Arbejder  synes 
dog  at  have  optaget  ham  fuldt  saa  stærkt. 
I  November  1844  gengav  han  i  en  stor  og 
pragtfuld  Vandfarvetegning  den  majestæti- 
ske Melankoli  paa  det  øde  Refsnæs  og  gav 
den  som  Tekst  de  Strofer  af  Folkevisen,  der 
udtaler  Forbandelse  over  det  Sted,  hvor 
Dronning  Dagmars  Søn  blev  dræbt.*)  Lig 
den  melankolske  Jæger  hos  Shakespeare 
kunde  han  »suge  Tungsind  af  Sang  som 
Væselen  suger  Æga.  Tidligere  havde  han 
ofte  følt  sig  tiltrukken  af  de  lyse  og  glans- 
fulde Naturstemninger,  der  kunde  minde 
ham  om  de  jublende  Toner  af  en  Fædre- 
landssang, nu  voksede  hans  Kærlighed 
til  de  vemodige  eller  mørkt  alvorlige,  der 
lod  ham  erindre  Kæmpeviserne  med  »den 
dybe  Orgeltone«.  Der  er  en  ejendommelig 
vemodstung  Poesi  i  Galleriets  lille  Billede 
af  Faarene  ved  Kæmpehøjen,  hvor  Skæret 
fra  den  under  graa  Skyer  synkende  Sol 
tegner  Træernes  Skygger  over  de  mægtige 
Gravsten,  et  Billede,  han  efter  en  ældre 
Skitse  omarbejdede  i  Vinterens  Løb.  Af  de 


*'    Efter  en   fejlagtig  Notits  er  denne  Tegning,    som  Lundbye  senere 

forærede  Jerichau,  i  Kunstforeningens  Bog  om  Lundbye  med  Urette 

angivet  udført  i  Rom. 

seks  da  udførte  Raderinger,  der  alle  hører 
til  de  bedste,  vort  Land  har  frembragt,  ud- 
mærker sig  især,  ved  Siden  af  Tyrekalven 
fra  Vognserup,  et  Par  Vinterlandskaber  med 
yderst  beskedne  Motiver,  fremstillede  ved 
faa  og  simple  Midler,  men  beundringsvær- 
dige ved  Opfattelsens  Følsomhed  og  Fin- 
hed. (Et  af  dem  er  gengivet  S.  9.)  De  triste 
Naturstemninger  har  vundet  Forstaaelse  og 
fundet  Genklang  i  en  sorgfuld  Menneske- 
sjæl. 

Ydre  Grund  til  Mismod  havde  Lundbye 
egentlig  ikke  haft  før  han  den  2.  Juni  1844 
fik  et  bestemt  Afslag  paa  et  Frieri  til  en 
ung  Pige.  Maaske  gjaldt  Forelskelsen  —  lige- 
som et  tidligere  Sværmeri  —  vel  saa  meget 
Kvinden  som  Væsen  og  Skaberen  af  hus- 
lig Lykke  som  den  bestemte  Person,  men 
Skuffelsen  var  alvorlig  nok.  Ude  paa  Lan- 
det kunde  han  glemme  den  og  finde  Trøst 
hos  Køerne,  inde  i  Byen,  hvor  han  ikke 
undgik  »pinlige  Møder«,  pinte  den  ham  som 
et  aabent  Saar.  Han  maatte  bort,  langt  bort. 
Han  vidste,  at  Høyen  var  en  Modstander 
af  unge  Kunstneres  Udenlandsrejser.  »Hvor- 
for skulde  hvert  Ord  af  hans  Mund  være 
det  eneste  Sande«,  skriver  Lundbye  i  Dag- 
bogen. Høyen  var  jo  ogsaa  Modstander  af 
al  Erindringskunst  og  bedømte  Lundbyes 
Smaaarbejder  som  Legeværk.  Lundbyes 
gamle  Ven  fra  Akademitiden,  Billedhugge- 
ren Jens  Adolph  Jerichau,  der  nede  i  Rom 
var  bleven  en  anset  Kunstner,  skrev  til 
ham:  »Den  romerske  Kampagne  med  sine 
simple,  store  Linier  og  prægtige  Farver 
venter  med  Længsel  efter,  at  Du  skal 
gjøre  dens  Berømmelse  fuldkommen  i  Nor- 

den«.  Lundbye  besluttede  sig  til  at  ansøge 
Akademiet  om  et  Stipendium  for  at  fore- 
tage en  Rejse  til  Italien. 


Aftenstunden.   —   »Fabler  for  Bern« 

agbogen,  16.  Febr.  45.  Saa  staar 
jeg  da  i  Begreb  med  at  indgive 
min  Ansøgning  om  Stipendium, 
Gud  give,  den  maa  bevilges! 
To  Samtaler  har  jeg  havt  med 
Høy  en  i  den  Anledning;  han  er  ikke  for  at 
jeg  skal  bort  og  har  talet  drøie  Ord  i  den 
Anledning,  men  ogsaa  kjærligt  har  han  talet 
og  viist  sit  Sindelag  imod  mig  som  det 
sjældent  træder  frem.  Han  sagde:  jeg  vilde 
blive  et  let  Bytte  for  den  Første,  jeg  maatte 
føle  mig  tiltalt  af,  Diisseldorfer  saa  let  som 

Miinchener.  Er  det  muligt,  at  hvad  jeg  har 
pleiet  i  mange  Aar  og  troet  var  mit  Livs 
Kjærne,  saa  let  skal  glemmes?  Han  sagde, 
at  jeg  havde  endnu  ingen  bestemt  Tone 
anslaaet.  Er  det  ogsaa  muligt?  løi  da  hver 
Kritik  og  hver  Stemme,  der  klang  saa  dei- 
ligt  i  mit  Øre,  naar  den  kun  sagde  mit 
Billed  var  ægte  dansk,  og  er  det  nok;  var 
det  ikke  ganske  egne  Træk  i  vor  Natur 
som  fængslede  mig  og  ble  ve  Gjenstande 
for  min  Pensel?  Var  det  ikke  det  Store, 
noget  Eensomme,  der  fornemmelig  tiltalte 
n^ig  og  gjorde  at  man  tit  fandt  mig  tom 
og  fattig;  men  gav  det  Alt  ikke  mine  Bille- 
der en  egen  Kolorit,  hvorved  jeg  sondrede 
mig,  eller  var  ogsaa  det  en  forfængelig 
Drøm?  svandt  jeg  som  Draaben  hen  i  den 
store  Strøm,  uden  Særkjende.  —  Nei,  jeg 
kan  ikke  tro  det  og  dersom  det  er  den 
Betingelse,  han  sætter  for  at  man  med 
Gavn  kan  nyde  fremmede  Indtryk,  da  troer 
jeg  at  kunne  være  rolig  ved  ikke  at  have 
ladet  mig  rokke  i  min  Beslutning. 

27.  Febr.  45.  Jeg  arbeider  paa  min  Blege- 
plads, hvor  især  Græsfladen  foran  qvæler 
mig.  Det  er  en  grumme  vanskelig  Opgave 
at  male  frodigt  Græs  lige  ud  til  den  nær- 
meste Forgrund,  noget  jeg  helst  undgaaer. 
Dette  Billede  skulde  gjengive  den  Frodig- 
hed og  Fred,  der  kan  være  i  et  saadant 
lille  Parti,  nærmest  udenfor  en  Herregaards- 
have;  det  er  her  ikke  det  Store  i  Naturen, 
jeg  vilde  male,  meget  mere  føler  man 
Menneskehaanden  allevegne,  men  det  Yp- 
pige, der  ingensteds  lader  Bunden  sees  for 
bare  Græs  og  Planter.  Solen  staaer  høit  paa 
Himlen,  men  dens  Skin  bliver  mig  vanske- 

ligt  at  fremstille,  da  det  er  udbredt  over 
en  altfor  stor  Flade,  noget,  der  ikke  mere 
kan  ændres.  De  blinkende  Piletræer,  troer 
jeg,  ere  lykkedes  mig  ret  vel,  men  Græsset 
arbeider  jeg  mig  træt  i.  Jeg  søger  at  frem- 
stille hvad  der  mindst  er  i  mig  selv,  men 
siger  ikke  Heiberg,  at  Digteren  synger  skjøn- 
nest  om  hvad  han  savner.  Maatte  dette  da 
ogsaa  lykkes  mig,  thi  tre  smaae  Billeder 
er  kun  en  ringe  Frugt  af  en  heel  Vinter, 
helst  naar  de  ere  svage.  Og  paa  disse  tre 
bygger  jeg  dog  mere  end  min  Existents  i 
den  nærmeste  Fremtid  —  de  skulde  jo  til- 
lige anbefale  min  Ansøgning,  for  hvilken 
ingen  Anden  taler  end  jeg  selv. 

2.  Martz  1845.  Og  om  jeg  nu  kom  bort, 
og  aldrig  vendte  meer  tilbage.  —  —  Da 
gjaldt  det  om  Nogen  vilde  savne  mig,  om 
jeg  havde  gjort  mig  fortjent  til  at  mindes. 
Mine  efterladte  Sager,  hvem  skulde  eie 
dem?  Det  er  ikke  meget,  men  een  Ting  er 
der  dog,  som  jeg  kunde  ønske  var  værdig 
til  at  opbevares  i  en  offentlig  Samling,  nem- 
lig den  store  Bog  med  mine  Tegninger,  samt 
alle  de  mindre  Tegnebøger;  dem  ønskede 
jeg  maatte  blive  sammen,  de  ville  give  et 
tro  Billede  af  min  hele  Virksomhed,  fra 
mine  unge  Aar  og  gjennem  de  svage  Peri- 
oder, phantastiske  Drømmebilleder  er  der 
ogsaa  iblandt,  skjøndt  det  meste  af  den 
Slags  har  jeg  givet  Andre.  —  —  Jeg  har 
tit  tænkt  derpaa,  men  er  det  at  vurdere 
mig  selv  for  høit,  saa  er  jeg  kommen  der- 
til ved  at  roses  over  Fortjeneste  for  disse 
Ting;  med  Malerierne  er  det  noget  heelt 
andet. 

17.  Martz.  Er  det  muligt,  at  Noget  endnu 

har  den  Interesse  for  mig,  at  Uvisheden 
om  Opnaaelsen  deraf  kan  gjøre  mig  uskik- 
ket til  at  foretage  nogensomhelst  Ting.  — 

—  Det  er  en  Flugt,  jeg  ønsker,  næsten  fra 
mig  selv.  Og  jeg  kan  tænke  mig  at  savne 
Stof  til  danske  Billeder  paa  min  Reise,  saa 
høit  elsker  jeg  det  Land,  jeg  vil  løbe  fra. 
Dog  maa  jeg  bort,  hente  et  frisk  Aande- 
pust  i  den  rene  Bjergluft  og  kun  medbringe 
den  Opfatning,  jeg  lærte  i  Danmark.  Mine 
Reisebilleder  skulle  være  Fortællinger,  hvor 
man  let  skal  gjenkjende  Nordboens  alvor- 
lige Foredrag  og  dybe  Længsel  efter  det 
ulykkelige  Fædreland,  der  for  Tiden  har 
intet  andet  Opmuntrende  og  Styrkende  end 
den   dybe   Erkjendelse  af  sin  Fornedrelse. 

—  —  Kunstneren  har  kun  Deeltagelse  at 
yde,  ham  er  det  ikke  givet  at  gribe  kraf- 
tigt ind  med  hjelpende  Haand.  Men  han 
kan  deiligt  gjengive  en  Afglands  af  Barn- 
domsdrømmene, han  kan  kraftigt  paavise 
i  sine  Billeder  Træk  af  det  Nationale,  som 
trods  den  lange  Søvn  har  holdt  sig  i  Folket 
og  Naturen,  da  taler  han  dog  et  hjerteligt 
Ord,  der  dog  turde  have  nogen  god  Virk- 
ning. I  saadanne  Tanker  faldt  mig  nylig 
ind:  at  jeg  kunde  havt  Lyst  til  at  male 
den  paany  opdukkende  Jord,  som  den  er 
skildret  i  Gimlemythen:  et  Danmark  hævet 
op  af  Havet  med  de  gamle  Guldtavl  i  det 
høie  Græs.  Jeg  har  endog  i  Tanken  gjen- 
nemarbeidet  det,  saa  at  den  klare,  gyldne, 
glandsfulde  Luft,  den  frodige  Vegetation 
uden  Spor  af  Storme  i  Skovenes  Udkanter, 
de  bølgende  Banker,  grønne  lige  ned  i  det 
stille  blinkende  Hav,  —  staae  saa  deilige 
for  mig  som  de  aldrig  ville  komme  frem 

under  mine  Hænder.  Har  nu  et  saadant 
Phantasiebillede  ikke  stort  at  sige  i  Kun- 
sten, saa  er  det  dog  i  Hovedet  uskadeligt 
og  vænne  os  til  at  see  i  Naturen  Mere  end 
vi  øine  til  hverdags.  Men  det,  der  skabte 
det,  var  ingen  Higen  efter  at  idealisere  eller 
stilisere  vor  Natur,  den  jeg  nødig  vil  bringe 
andet  ind  i  end  hvad  den  aabenbarer  sig  i 
den  for  mit  Øie,  naar  jeg  med  stille  Til- 
fredshed nyder  den,  hvad  eller  i  mørk  Tung- 
sindighed i  den  søger  en  Fred,  en  Harmoni, 
jeg  langt  snarere  fandt  i  Tisvilde  vilde  Træk 
end  i  Menneskenes  Færden,  Trøst,  Deel- 
tagelse  o.  s.  v.  o.  s.  v.  Langt  snarere  ledtes 
jeg  paa  Tanken  om  dette  mythiske  Land- 
skab derved,  at  jeg  følte  en  dyb  Trang  til 
ogsaa  at  give  en  Skjærv  til  Fordeel  for  mit 
elskede  Fødeland.  Ligesom  Digteren  til  alle 
Tider  har  opflammet  de  sygnende  Sjæle- 
kræfter, saaledes  har  dog  maaskee  ogsaa 
Maleren  undertiden  gjort  det.  —  Villien  til 
det  Gode  haver  jeg  hos  mig,  men  Kræf- 
terne til  at  udføre  det  mangler  jeg. 

19.  Martz.  Igaar  Morges  bragte  den  kjære 
Lorenzo  mig  den  glade  Tidende  at  jeg  har 
faaet  Stipendiet.  En  eneste  Dag  har  saaledes 
kjørt  alle  Tanker  omkring  i  mit  Hoved  at 
jeg  neppe  kjender  mig  selv. 

Søndag  13.  April.  Jeg  har  4  Urtepotter.  I 
den  første  er  en  Rose,  der  vel  sætter  Blom- 
sterknopper, men  disse  blive  aldrig  til  Blom- 
ster, og  dog  holder  jeg  meget  af  den,  dens 
grønne  Blade,  dens  friske,  brunlige  Skud, 
dens  hele  Form  har  gjort  mig  stor  Glæde. 
I  den  anden  staaer  den  Fuxia,  som  jeg  fik 
i  1839  af  den  gamle  Conferenzraad  Brandis; 
denne  holder  jeg  meget  af  og  vilde  gjerne 

gjensee,  naar  jeg  kommer  tilbage  engang. 
I  den  tredie  er  en  Bregne,  som  i  disse  Dage 
er  skudt  op,  underligt  sammendreiet  i  en 
Spiral  ligger  det  deilige  Blad,  endnu  om- 
givet af  en  bruun  Kapsel.  Hver  Dag  kan 
jeg  see  Forskjel  paa  den,  og  snart  vil  den 
vel  udfolde  det  palmeagtige  Blad  i  Solen. 
Den  fjerde  —  det  er  en  ganske  lille  Urte- 
potte, hvori  kun  staaer  en  vissen  Stilk.  I 
Leeret  er  indgravet  2.  Juny  44.  Den  fik  jeg 
af  hendes  Broder  den  Dag,  da  Ordet  gik 
gjennem  min  Mund,  den  Dag,  da  jeg  sidste 
Gang  hørte  hendes  Stemme.  Det  var  en 
Aflægger  af  en  Fuxia,  men  den  visnede 
strax,  visnede  som  mit  Haab,  men  jeg  har 
aldrig  nænnet  at  kaste  den  bort.  Nu  vil 
jeg  gjøre  det,  men  gjemme  Urtepotten.  Som 
denne  Stilk  ligner  min  Kjærlighed,  skal  jeg 
saaledes  ligne  Rosen,  der  vel  skyder  Knop- 
pen men  aldrig  blomstrer?  Men  Du,  gamle 
Fuxia!  skyd  Du  Dine  Blomster  og  lad  dem 
atter  drysse  paa  Jorden,  lad  dem  skyde  og 
falde  hvert  Aar,  mens  jeg  er  borte;  men 
gjem  saamegen  Kraft,  at  jeg  end  engang 
kan  see  de  røde  Bloddraaber  aabne  sig  og 
vise  det  violette  Bæger  —  glæde  mig  end 
engang,  naar  jeg  atter  gjenseer  Danmark. 

23.  April.  Vaagen  og  i  Søvne  —  altid 
Drømme.  O  lad  mig  drømme  —  hvad  er 
Drømme  andet  end  Ønsker  og  Ønsker 
andet  end  Tilsagn  om  hvad  der  skal 
komme.  Staaer  ikke  selve  Reisen  endnu 
stedse  for  mig  som  en  Drøm,  og  dens  Op- 
fyldelse nærmer  sig  dog  stærkt.  Saaledes 
vil  ogsaa  Qvinden  komme  engang,  hun,  jeg 
længes  efter. 

Kallundborg,   18.  May  1845.   Menneskene 

vise  mig  en  saadan  Velvillie  nu,  da  jeg  skal 
bort,  at  jeg  kunde  fristes  til  med  Gunnar*) 
at  sige:  Aldrig  var  Hlid  saa  deilig  som  i 
Aften,  jeg  rider  hjem!  —  Stakkels  Gunnar! 
det  kostede  ham  Livet  —  jeg  reiser.  — 

*)    I  Njals  Saga. 

iisseldorff,  14.  Juny.  Jeg  havde 
glædet  mig  til  at  see  en  Udstil- 
ling her,  for  dog  at  fa  ae  et  rig- 
tigt Begreb  om  Kunsten  i  denne 

saameget  omtvistede  Skole. 

Jeg  veed  ikke  hvilke  Mesterværker  der  mu- 
ligt i  Løbet  af  Dagen  kan  opstilles,  men  det 
veed  jeg,  at  naar  jeg  har  nævnt  to  Billeder, 
da  har  jeg  nævnt  Alt,  hvad  jeg  anseer  det 
for  værd  at  nævnes,  og  naar  jeg  anfører  to 
endnu,  da  er  jeg  saa  skaansom,  at  jeg  i 
DiisseldorfFs  Sted  vilde  skamme  mig  over 
at  være  Gjenstand  for  en  saadan  Medliden- 
hed. 

4.  September.  Rom.  Hvordan  skal  jeg  dog 
lære  Lethed  i  Omgang  med  Andre.  Jeg  le- 
ver her  i  de  piinligste  Forhold,  blot  fordi 
jeg  ikke  med  Ro  og  Taalmodighed  kan  høre 
paa  den  Spot  og  de  Skjeldsord,  som  Jeri- 
chau  dagligt  udgyder  i  rigeligt  Maal  over 
Alt,  hvad  der  er  dansk. Og  saaledes 

udvikler  sig  jævnt  en  Længsel  efter  Hjem- 
met altfor  tidligt.  At  vende  tilbage  er  mit 
eneste  Ønske,  derom  dreier  sig  Alt  for  mig 
nu,  da  jeg  føler,  at  jeg  uden  Landsmænde- 
nes Venskab  kun  kan  føre  det  kummerlig- 
ste Liv  her  i  Rom.  Jeg  anede  det  alt  hjemme, 
at  Adolf  var  forandret,  men  at  Intet,  slet 
Intet  af  hans  gamle  Interesser  var  blevet 
tilbage,  det  kunde  ikke  falde  mig  ind.  Alt 
er  bortdunstet  for  en  kold  Kritik.  —  Men 
det  skylder  jeg  Sandheden  at  sige,  at  han 
har  udviklet  sig  til  en  dygtig  Kunstner,  som 
han  selv  vedgaaer  for  en  stor  Deel  dreven 
af  Ærgjerrighed.  Som  Kritiker  har  jeg  og- 
saa  nogen,  dog  langt  ringere  Agtelse  for 
ham.  —  O,  Gud!  naar  jeg  da  tænker  paa 
mine  Venner  i  Kjøbenhavn,  hvor  iisnende 
koldt  er  da  ikke  Livet  i  det  varme  Italien. 
Rom.  27.  Sept.  45.  En  Dag  i  Campagnen. 
Jeg  gik  ud  alene,  saae  allerede  inden  Ponte 
Molles  store  Drifter  af  Heste,  som  kom  ind 
til  Byen,  tegnede  et  lille  Osteri,  passerede 
Torre  di  Qvinto,  hvor  Veien  bøiede  og  jeg 
fik  Øje  paa  en  svær  Støvsky,  hvoraf  jeg 
spaaede  mig  noget  Godt,  og  ganske  rigtigt, 
snart  saae  jeg  det  var  en  Drift  af  det  præg- 
tige Hornqvæg.  Campagnolen,  der  reed  lidt 
forud,  bad  mig  tage  mig  i  Vare,  da  Veien 
var  smal  og  paa  den  ene  Side  havde  en 
Bjergvæg,  paa  den  anden  den  sædvanlige 
Træindhegning,  som  følger  alle  Veiene  her. 
Jeg  krøb  igjennem  Sprosserne  og  stod  nu  i 
glad  Forventning.  Den  forreste  Oxe  med  et 
Par  uhyre,  vidtspændende  Horn  gjorde 
Holdt,  saa  snart  den  saae  mig,  og  strax 
derpaa  omkring,  fulgt  af  flere;  men  flere 
hundrede   Kammerater    pressede    paa,    og 

Veien  var  ikke  bredere  end  at  de  maatte 
frem.  Der  var  nu  ikke  andet  for  end  at  be- 
slutte sig  til  at  passere  min  farlige  Person, 
hvad  de  ogsaa  gjorde  i  fuldt  Fiirspring,  og 
nu  gik  det.  Store  og  Smaae,  Tyre  og  Køer, 
Oxer  og  Kalve,  sorte  og  rødliggule;  —  det 
var  en  Revue,  hvorved  jeg  morede  mig 
bedre  end  mangen  Konge  eller  General, 
der  seer  et  Regiment  drage  forbi.  Tilsidst 
kom  et  Par  Campagnoler  og  en  Hund,  der 
dog  ikke  fandt  mig  Opmærksomhed  værd; 
disse  Krabater  skal  her  imellem  være 
slemme,  især  naar  man  flygter  for  dem. 

Længe  hørte  jeg  Drønet  i  Jorden,  mens 
jeg  gik  videre  forbi  en  antik  Grav.  —  Til 
da  havde  jeg  havt  stille  Graaveir,  hvori 
Bjergene  i  det  Fjerne  viiste  sig  vidunderlig 
deiligt,  jeg  maa  indrømme,  Campagnen  er 
det  deiligste  jeg  har  set;  saa  stor,  saa  nobel 
saae  jeg  aldrig  Naturen  nogetsteds;  men 
Jyllands  Heder  skal  til  sin  Tid  give  mig  vel 
ikke  saa  rigt,  men  dog  kjærere  Stof. 

Rom  1.  December  1845.  Vi  rede  ned  til 
Nemi,  rundt  om  Søen  til  Frascati,  derfra 
gjennem  Arizia  til  Albano.  De  vidunderlig 
deilige  Mennesker,  vi  i  disse  4  Byer  saae, 
vare  nær  ved  at  fordunkle  Indtrykkene  fra 
Civitella,  hvis  Beboere  ved  deres  simplere 
Klædning  og  landligere  Udtryk  dog  endnu 
hævde  deres  Plads  som  de  skjønneste,  jeg 
nogensteds  saae.  Dog  gaaer  det  med  Men- 
nesker, som  med  Naturen,  jeg  kan  godt 
taale  at  tænke  paa  Hjemmet.  —  Hvert  An- 
sigt næsten  var  deiligt,  hvilke  Øine!  hvilken 
Holdning!  Gang!  Forbindelse  af  Hals  og 
Hoved!  Og  i  Landskabet,  hvilke  Linier! 
Farver!  Bjergformer!  Middelhavet  i  den  dei- 

Billedhuggeren  Jerichau.  —  Malt  i  Rom   1845. 
Generalkonsul  Johan  Hansens  Samling. 


lige,  gule,  straalende  Solglands!  Campagnen 
med  sine  stille  Røgstøtter  i  rolig  Højtidelig- 
hed! Det  var  i  Sandhed  Søndag  for  Øiet, 
men  Hjertet  var  i  det  vinterlige  Norden. 

Rom  13.  Febr.  46.  Skal  jeg  virkelig  forlade 
det  deilige  Rom?  Maatte  det  komme  dertil, 
at  det  skulde   koste   mig  Overvindelse   at 


4* 

tage  bort?  Ja,  i  Sandhed,  og  dog  har  jeg 
som  Tilskuer  været  her  længe  nok. 

Haag  2.  July  1846.  Haven  i  Antwerpen 
med  en  Mængde  Dyr  og  Fugle  —  interes- 
serede mig  overordentlig,  jeg  var  der  i  3 
Timer.  Nu  har  jeg  seet  paa  Reisen  deilige 
hollandske  Byer,  Dordrecht  og  Delft,  men 
dog  seer  Haag  ved  første  Øiekast  endnu 
smukkere  ud.  (Senere  samme  Dag.)  Jeg  har 
været  i  Museet  og  med  det  samme  »i  den 
syvende  Himmel«.  Det  er  til  at  blive  for- 
rykt over  at  see  samlet  saa  vidunderligt 
deilige  Sager.  —  Nu  veed  jeg,  hvad  det  var, 
jeg  vilde  gjøre,  om  jeg  kunde!  —  Hvor  el- 
skeligt seer  Livet  ud  igjennem  disse  Gam- 
les Opfatning.  O,  havde  jeg  Evne!  havde 
jeg  Kraft  og  Udholdenhed!  og  maatte  mine 
Øine  staa  mig  bi!  jeg  skulde  endnu  tiltvinge 
mig  Lykke  og  Tilfredshed.  —  —  Ja,  det 
gamle  Saar  bløder  endnu,  hvergang  jeg 
glædes  eller  bedrøves  inderligt,  hvergang 
jeg  kunde  hælde  Hovedet  mod  en  trofast 
Skulder  eller  trykke  en  Haand  venligt  i 
min. 

Haag  4.  July  1846.  Saaledes  saa  han  alt- 
saa  ud,  mit  store  Forbilled,  Poul  Potter, 
som  van  der  Helst  deiligt  har  malet  ham, 
med  lange  røde  Haar,  fiint  Mundskjæg, 
hvide  Øienhaar!  den  egne  blege  Hudfarve, 
som  pleier  at  følge  hermed,  i  Forbindelse 
med  et  tungsindigt  Udtryk  giver  ham  noget 
flint,  ængsteligt,  der  passer  med  hans  tid- 
lige Død.*) 

Altona,  16.  July  1846.  Den  14.  gik  jeg  om- 


•)  Bartholomæus  van  der  Helsts  Portræt  af  den  berømte  hollandske 

Dyrmaler  Paulus  Potter,  der  døde   1654,  kun  29  Aar   gammel,    findes 

i  den  kgl.   Malerisamling  i  Haag. 

bord  paa  Willem  der  Eerste  i  Amsterdam 
Kl.  10  omi  Aftenen,  saae  endnu  den  store 
By  med  sine  mange  Lys  og  Lygter  som  en 
uhyre  lang  og  glimrende  Perlesnor  i  den 
dunkle  Nat  med  sin  røde  Maane  og  svage 
Lynglimt  paa  den  modsatte  Kant  af  Hori- 
zonten.  — 

Og  saaledes  er  Tiden  kommen,  da  Rei- 
sen ligger  for  mig  som  en  deilig  Erindring, 
en  indholdsrig  Fortælling,  der  har  opmun- 
tret og  styrket  mig  som  Kunstner  uden  i 
fjerneste  Maade  at  have  adspredet  eller  for- 
styrret min  Virksomhed  og  hele  Tankegang, 
den  jeg  helst  forfølger  i  det  gamle  Spor.  — 
Lykkelig  er  jeg  dog,  at  jeg  skulde  opleve 
Dage  som  disse,  da  Hjemkomsten  forher- 
liger alt  og  vækker  Følelser  og  Glæder,  for 
store  og  inderlige  til  at  kunne  udtales  eller 
beskrives. 


;.^  ^i^    ^/:^y 


Malkepladsen  ved  Vognserup.  —  Galleriet. 


VIII 

ynderlig  stort  var  ikke  det  Ud- 
bytte, Opholdet  i  Italien  bragte 
for  Lundbyes  Kunst.  Galleriets 
Billede:  »En  Drift  Okser  i  den 
romerske  Kampagne«  kan  ikke 
maale  sig  med  Lundbyes  danske  Land- 
skaber. Det  mærkeligste,  han  malte  i  Rom, 
er  maaske  et  ufuldendt,  men  smukt  og 
karakterfuldt  Portræt  af  den  mørkt  melan- 
kolske Jerichau.  Om  Lundbyes  Evner  som 
Figurmaler  vidner  ogsaa  andre  af  hans  Ar- 
bejder, f.  Eks.  det  S.  1 1  gengivne  Selvpor- 
træt, der  efter  Frølichs  Udsagn  fint  karak- 
teriserer hans  ydre  og  indre  Person  i  Ung- 
domstiden. Portrætet  af  Jerichau  synes  no- 
get paavirket  af  udenlandsk  Kunst.  Paafal- 
dende  matte  og  interesseløse  er  Lundbyes 
mange  Studietegninger  af  kostymerede  ita- 
lienske Modeller,  i  det  hele  taget  hører  Fler- 

tallet  af  hans  Tegninger  fra  Rejsen  med 
deres  spinkle  Skønskrift  til  hans  mindst 
værdifulde.  Til  Undtagelserne  hører  Teg- 
ninger med  rørende  Udtryk  for  hans  Hjemve, 
som  den  paa  en  Vinterdag  i  Rom  tegnede 
Fremstilling  af  »Den  lille  Gaasepige  der- 
hjemme« (S.  48). 

Da  han  i  sine  Breve  til  Hjemmet  bekla- 
gede sig  over  Jerichaus  hadefulde  Udtalel- 
ser mod  Forholdene  og  Kunsten  i  Danmark, 
svarede  Høy  en:  »Det  har  ei  været  mig 
ubehageligt  at  se,  at  De  er  kommen  i  en 
Smule  Skiærsild,  som  kan  luttre  det  kiælne 
og  sygelige  ud  af  dem.«  Kuren  havde  ikke 
hærdet  Lundbyes  Natur,  snarest  virket  i 
modsat  Retning.  Men  ved  sin  Hjemkomst 
syntes  Lundbye  at  han  fra  Skærsilden  var 
naaet  til  Paradis.  I  Danmark  fandt  han  for- 
staaende  Venner  og  overalt  —  ved  Vogn- 
serup, Vejrhøj  og  Kalundborg  —  en  Rigdom 
af  Billedmotiver,  han  foretrak  for  Italiens. 
Dagbogsoptegnelserne  viser,  hvor  lykkelig 
og  arbejdsivrig  han  var  i  Vinteren  efter 
Hjemkomsten. 

»Kjøbenhavn  den  9.  Decbr.  1846.  Nu  har 
jeg  alt  længe  været  hjemme  (siden  July) 
men  først  for  nylig  fandt  jeg  igjen  denne 
Bog  i  Kassen,  hvor  den  var  gjemt  hos  de 
andre  Minder  om  sygelige  triste  Perioder  i 
mit  Liv.  Det  var  kun  lidt  over  et  Aar  jeg 
var  borte,  men  hvor  uhyre  rigt  var  ikke 
det  Aar!  Og  opnaaede  jeg  ikke  det,  hvad 
jeg  ønskede?  sidder  jeg  ikke  daglig  med 
Glæde  ved  mit  Arbeide,  tager  ikke  det  mine 
bedste  Kræfter  og  bør  det  ikke  være  saa 
for  Maleren?  Jo!  Gud  være  lovet!  dengang 
skuffedes  jeg  ikke  i  min  Forventning,  fandt 

den  snarere  langt  overtruffen,  og  som  et 
deiligt  Eventyr  ligger  nu  den  hele  Reise  for 
mig,  som  et  af  de  deilige  Eventyr  vi  aldrig 
trættes  af  at  høre  om  og  om  igien  —  jeg 
er  glad  derved  og  takker  Gud  for  denne 
Lykke,  thi  som  en  stor  Lykke  kan  jeg  kun 
betragte  hvad  der  rev  mig  ud  af  Mismod 
og  gjengav  mig  Glæde. 

16.  Januar  (1847).  Jeg  er  saa  beskjæftiget 
og  veltilmode,  at  jeg  sjælden  føler  Trang  til 
at  betroe  mig  til  min  Bog  og  endnu  sjæld- 
nere skriver  i  den.  Jeg  har  3 — 4  Billeder  i 
Arbeide,  men  ingen  ganske  færdige.  Jeg 
troer  vist  at  bemærke  en  Forskjel  i  min 
tekniske  Behandling,  og  med  Glæde  tillige 
at  mine  Sager  have  mere  Virkning  og  Farve 
end  tidligere.  Jeg  søger  at  giøre  Tegningen 
og  al  Anstrængelse  for  dens  Rigtighed  saa 
lidet  følelig  som  mulig,  synes  bedre  at  for- 
staa  Forskj ellen  mellem  Tegning  og  Maleri, 
ret  at  nyde  alt  det  Behagelige,  der  er  ved 
at  rode  i  fede,  smidige  Oliefarver.  Boels- 
stedet  ved  Lodskov  er  nær  færdigt  og 
blevet  det  næsten  uden  at  jeg  selv  veed 
hvordan  —  fordi  jeg  saameget  som  muligt 
har  arbeidet  paa  det  Hele,  ladet  det  voxe 
frem  af  et  Chaos,  saa  at  sige,  thi  saaledes 
saa  Anlægget  ud.  Paa  denne  Maade  troer 
jeg  man  vinder  langt  mere  Fylde  og  Mang- 
foldighed end  om  hver  Ting  var  først  ziir- 
ligt  optegnet  og  under  hele  Arbeidet  holdt 
strengt  indenfor  de  engang  angivne  Omrids. 
Hvorimod  min  Behandling  i  dette  Billed 
havde  noget  stedse  ansporende,  skabende, 
som  i  høi  Grad  holdt  Interessen  vedlige.  — 

Jeg  har  malet  Skizze  til  en  Malkeplads, 
en  Opgave,  hvortil  jeg  har  samlet  Stof  og 

Studier  i  flere  Somre  paa  Vognstrup  —  nu 
lader  det  til,  at  den  endelig  kan  komme 
frem,  men  dygtigt  maa  det  Billed  være,  thi 
Opgaven  er  saavel  med  Hensyn  paa  Dy- 
rene, deres  Grupper,  Pladser  og  forskjel- 
lige  Karakterer  som  ogsaa  i  landskabelig 
Henseende  saa  herlig.  Luften  skulde  blive 
stribet  med  fine  klare  Skyer,  heelt  over, 
som  vi  paa  smukke  Sommerdage  saa  tit 
kunne  see  den,  og  man  seer  imod  Solen, 
hvis  Virkninng  paa  Skyerne  skulde  tilveje- 
bringe meget  fine  Overgange,  og  hvis  Glands 
heelt  skulde  omhylle  den  fjernere,  større 
Gruppe  af  Køer,  saa  at  de  stedse  vandt 
Localfarve  og  Bestemthed  eftersom  de 
komme  nærmere  mod  Forgrunden.  Det  er 
henimod  den  Tid,  da  Malkningen  er  tilende- 
bragt, Køerne  spredes  og  brøle  af  Længsel 
efter  atter  at  komme  ud  paa  de  brede  Enge 
—  o,  det  Hele  staaer  saa  deiligt  for  mig  i 
Tankerne  at  jeg  kunde  unde  mig  selv  Held 
til  Udførelsen.  —  Et  lille  Efteraarsbilled  fra 
Vallekilde:  en  lille  grøn  Høi  paa  Marken 
mod  en  ganske  klar  kold  Luft,  hvorover 
glide  mange  smaae,  isolerede  Skyer  uden 
alle  de  bløde  løsrevne  Smaadele  som  paa 
en  varmere  Dag  kunne  forbinde  og  tilsam- 
men give  Indtrykket  af  trykkende  Hede; 
det  har  jeg  villet  undgaae,  det  er  Efteraar 
og  Qvæget  gaaer  løst,  en  Dreng  vogter  det, 
og  paa  Høien  er  et  Par  Tjørne  som  have 
bøiet  sig  for  de  idelige  Vindstød  fra  Nord- 
vest. —  I  disse  Dage  maler  jeg  paa  et  lille 
Billed  fra  Møllebakken  ved  Kalundborg. 
Dette  har  jeg  begyndt  paa  et  gammelt  Lær- 
red som  efter  tre  casserede  Billeder  har 
beholdt  en  Mængde   Knuder  og   Knupper, 

der  tydelig  gjøre  sig  gj ældende  under  dette 
fjerde.  Det  har  jeg  gjort  med  Flid  —  det 
tvinger  til  en  flot  voldsom  Behandling,  hvor- 
paa  jeg  ligesaameget  vil  beflitte  mig  som 
paa  den  yderste  Delicatesse  i  Tonerne.  Vi 
lide  haardt  under  Prikkeriet,  som  Publicum 
tillægger  Hædersnavn  af  Fiinhed  paa  samme 
Tid  som  det  kan  være  saa  raat,  at  det  maa 
giøre  en  ondt  i  Øinene.  —  Det  er  saa  be- 
sværligt at  skrive  om  hvad  man  ret  for  Al- 
vor lever  i  sundt  og  livligt  —  i  de  syge  Pe- 
rioder, ja,  da  er  Bogen  god.« 

Af  de  nævnte  4  Billeder  ejer  Galleriet  de 
to  Sommeridyller,  »Boelstedet«  bag  de  fro- 
dige Marker  paa  begge  Sider  af  Veien  for- 
an Skoven,  og  det  herlige  Maleri  af  »Malke- 
pladsen  ved  Vognserup«  (S.  54),  hvor  Køer- 
nes Mangfoldighed  er  saa  udmærket  grup- 
peret og  Eftermiddagens  gyldne  Lys  over 
dem  og  Engene  saa  nydeligt  gengivet.  Bil- 
ledet af  »Møllebakken  ved  Kalundborg«  — 
lovet  Galleriet  som  testamentarisk  Gave  — 
og  det  lille  Efteraarsbillede  i  den  Hirsch- 
sprungske  Samling  fra  Vallekilde,  hvor 
Vogterdrengen  driver  sine  Køer  forbi  Hanke- 
høj, har  meget  beskedne  Motiver,  men  de 
er  stort  sete  og  sjælfuldt  opfattede.  Lund- 
bye havde  god  Grund  til  at  være  fornøjet 
med  sig  selv  og  sit  Arbejde.  Han  syntes  be- 
friet for  sine  Sorger  og  helbredet  for  sin 
Melankoli.  Med  sin  indvundne  Erkendelse 
af,  hvor  skæbnesvangert  et  Offer  dansk 
Malerkunst  bragte  sit  ukritiske  Publikum 
ved  Gennemførelsens  Pyntelighed,  var  han 
opsat  paa  at  male  Billeder,  der  skulde 
overtræffe  alle  hans  tidligere  i  Friskhed  og 
Kraft. 


a  Lundbye  efter  en  Sommer,  hvor 
han  især  havde  følt  sig  begejstret 
over  Gensynet  med  Refsnæs,  i 
Efteraaret  1847  atter  tog  Dag- 
bogen frem,  var  al  hans  Kryhed 
forsvunden.  Stærkere  end  før  farves  dens 
Optegnelser  af  det  mørkeste  Mismod.  Han 
plagede  sig  med  Selvbeskuelse  og  Selvbe- 
brejdelser. Endog  hos  sine  bedste  Venner 
mente  han  ikke  at  finde  fuld  Forstaaelse. 
Atter  var  han  forelsket,  denne  Gang  for 
Alvor.  Men  han  var  for  sky  og  forsagt  til 
at  turde  gribe  efter  Lykken.  Og  Søren  Kierke- 
gaard, der  var  bleven  hans  Vejleder,  havde 
lært  ham,  at  det  er  syndigt  at  elske  noget 
Menneske  højere  end  Gud.  I  en  Bog,  hvor 
Lundbye  —  ofte  vel  sentimentalt  —  har 
fremstillet  sig  selv  som  »Bakketrolden  Sin- 
dre«, grubler  denne  nisseklædte  Mandsling 
over    »den   Resignation,  der  vel  ofFrer  det 

Bedste  i  Livet,  men  veed  at  gjøre  det  Næst- 
bedste næsten  lige  saa  godt  som  det  Bedste«. 

Han  var,  som  Dagbogen  bekender,  syg  i 
Sindet  og  hans  Arbejder  led  derunder.  Male- 
rier med  herlige  Motiver  og  smukke  Kom- 
positioner blev  matte  og  trætte  i  Udførel- 
sen. I  Tegninger,  der  hører  til  hans  skøn- 
neste, drømte  han  sig  tilbage  til  Naturfre- 
den, der  var  for  ham,  hvad  Davidsharpen 
var  for  Kong  Saul.  Til  Refsnæs  øde  Klinter, 
til  den  forblæste  Skov  paa  Asnæs,  til  Stil- 
heden ude  paa  Landet,  hvor  Sneen  dæk- 
kede Markerne  og  Spurvene  samledes  paa 
Busken  ved  den  ensomme  Husmandshytte. 
Længslen  efter  Naturfreden  blev  omsider 
saa  stærk,  at  han  i  Februar  1848  rejste  ene 
til  en  Avlsgaard  med  det  lokkende  Navn 
»Godt-Haab«  nær  Helsingør. 

De  14  Dage  paa  Landet  bragte  ham  et  rigt 
Udbytte  af  glimrende  Tegninger,  Studier  og 
Billedudkast.  I  et  Brev  meddeler  han,  at 
han  er  hjemvendt  til  Kjøbenhavn  »med  en 
Deel  Sager,  der  lod  til  at  interessere  Prof. 
Høyen  og  andre  gode  Venner,  og  som  nu 
skulde  levere  Motiver  til  flere  Billeder,  hvor- 
iblandt baade  større  og  andre  Sager,  end 
jeg  i  adskillige  Aar  har  haft  under  Hænder. 
—  Det  var  en  Synken  hen,  et  Bad  i  Ensom- 
heden, qvægende  og  velsignet  i  sine  Virk- 
ninger, thi  jeg  føler  mig  vel  og  veltilmode 
derefter,  og  jeg  kan  see  paa  Skovgaard  og 
flere,  at  det  har  virket  godt,  de  tale  til  mig 
som  til  et  Menneske  og  ikke  som  til  en 
vranten  Særling.  Og  mylre  ikke  Billeder  i 
mit  Hoved  og  flyder  ikke  Bordet  for  mig 
med  Bøger,  og  lytter  jeg  ikke  til  Politiken, 
og  rører  der  sig  ikke  et  muntert  Liv  i  mig! 

Ja!  Gud  vare  for  de  14  Dage  paa  Godt- 
Haab!« 

Han  var  jo  dog  kun  29  Aar:  skulde  han 
ikke  kunne  rejse  sig  i  sin  gamle  Kraft  eller 
vinde  en  endnu  større!«  Han  svingede  mel- 
lem Haab  og  Frygt.  Hans  Tanker  begyndte 
at  beskæftige  sig  med  den  Løsning  af  alle 
Knuder  som  Døden  kunde  bringe.  »Hvem 
veed,  hvad  den  nærmeste  Fremtid  bærer 
under  Sløret«,  skriver  han  den  26.  Februar 
til  en  Ven,  »hvem  veed,  om  den  ikke  er 
bedst  faren,  der  staaer  ene,  om  han  ikke 
virkelig  kunde  gavne  ved  at  løfte  Haand 
mod  Uret  og  Vold.  —  Der  kommer  Øie- 
blikke  da  jeg  synes  det  var  ikke  tungt  at 
forlade  Alt,  hvad  jeg  har  elsket,  og  naar 
Billeder  og  Skjønhed  og  Poesi  og  Venner 
selv  ere  svundne  for  mine  Øine,  da  dvæler 
endnu  Blikket  paa  min  gamle  Moder,  og 
jeg  føler,  der  er  dog  endnu  et  Baand,  der 
vilde  gjøre  smerteligt  ondt,  om  Døden  over- 
klippede, et  Savn,  der  ligesom  vilde  følge 
mig  i  Graven.  Jeg  var  ellers  færdig,  mon 
jeg  var?«  Den  3.  Marts  skriver  han:  »Uag- 
tet jeg  tit  har  stræbt  at  gjøre  mig  fortrolig 
med  Dødstanken,  saa  har  jeg  ligesom  en 
Tro  at  jeg  skal  blive  gammel,  begrundet  i 
den  dybe  Følelse  af  det  Meget,  som  mang- 
ler mig  og  som  jeg  haaber  skal  komme  i 
Aarenes  Løb.  Det  har  altid  undret  mig,  at 
Grundtvig  tit  har  udtalt  ligesom  en  Gru  for 
Døden,  om  jeg  ellers  har  forstaaet  ham. 
Selv  ser  jeg  det  meget  mere  som  om  jeg 
endnu  ikke  var  værdig  at  dø.« 

Begivenhederne  i  Marts  1848  gav  ham 
ikke  Arbejdsfred.  I  lange  Breve  til  sin  Mo- 
der og  til  Venner  jubler  Lundbye;  »det  er, 

som  det  var  hver  Dag  Fest,  saa  deiligt  er 
det  at  iagttage  det  nye  Liv  og  Deeltagelsen 
for  Danmarks  Vel  og  Hæder.«  Dagbogen  fik 
kun  en  kort  Fortegnelse  over  Begivenhederne 
i  »Den  store  Uge«.  Dens  siste  Optegnelse 
lyder  saaledes: 

»27.  Marts.  Mandag.  Idag  gaar  foruroli- 
gende Rygter  fra  Holsten.  Gid  jeg  var  Sol- 
dat og  derovre,  nu  er  der  ingen  Ro  eller 
Tanker  for  Maleri. 

Lørdag  15.  April  1848.  Idag  er  jeg  ind- 
traadt  i  Armeen  i  3.  Bataillons  2.  Comp., 
hvor  ogsaa  Svenn*)  er.  Paa  Mandag  mar- 
chere vi  over  Korsøer  til  Sønderborg  o.  s.v. 
vel   lige   mod   Rendsborg.   Om   en   vildsom 

Kugle da  vil  den  kun  bringe  et 

Hjerte  til  Ro,  der  lider  af  smerteligere  Saar. 
Gud  velsigne  Danmark!  og  min  Moder!« 


Bag  i  Dagbogen  har  Lundbyes  Broder 
Siegvard  indført  Slægtsregistre  med  føl- 
gende Optegnelse  om  Johan  Thomas: 

»Den  18.  April  marscherede  han  med  sin 
Afdeling  efter  at  have  taget  Afsked  med 
alle  sine  Kjære  undtagen  hende,  han  skat- 
tede høiest,  den  dyrebare  Moder.  Da  Ven- 
nerne spurgte  ham  om  Grunden  dertil,  sva- 
rede han:  det  var  mig  umuligt,  thi  jeg  gjen- 
seer  hende  ikke  meer.  — 

3.  Bataillon  marscherede  stadigt  og  blev 
afgivet  som  Dækning  for  Reservecavalle- 
riet,  der  paa  Retraiten  efter  Slaget  ved  Sles- 
vig drog  op  igjennem  Halvøen.  Da  der  den 
26.  April  gjordes  Holdt  en  Morgen,  nogle 
Miil   vest   for  Aabenraa,    faldt   en   Gevær- 

*)  Svend  Grundtvig. 

Pyramide  omkuld,  et  Gevær  gik  af,  og  Kug- 
len gik  igjennem  begge  Tindingerne  paa  Jo- 
han Thomas,  som  stod  c.  15  Skridt  derfra 
og  styrtede  stendød  til  Jorden.  Der  blev  paa 
Stedet  gravet  en  Grav  (paa  Bedsted  Kirke- 
gaard) og  indsvøbt  i  et  Dannebrogsflag,  som 
de  slesvigske  Bønder  hidbragte,  blev  han 
jordet  her  for  at  finde  den  Ro,  han  havde 
sukket  efter.  Bønderne  med  Hans  Kriiger 
fra  Beftoft  i  Spidsen  satte  ham  et  Monu- 
ment, Familien  et  andet,  og  Kunstnerne  et 
tredie,  som  indmuredes  i  Muren  ved  Garni- 
sonskirke i  Kjøbenhavn.«  *) 

•)  Af  syv  Brødre  var  Johan  Thomas  den  fjerde  i  Rækken,  Siegvard, 
der  den  18.  April  1864  faldt  ved  Stormen  paa  Dybbol-Skansen  Nr.  4, 
den  femte.  Optegnelserne  er  reviderede  ved  Brødresammenkomsten 
i  Aabenraa  d.  20.  Januar  1863,  »vistnok  vor  sidste  Sammenkomst  i 
denne  Verden«.  7  Dage  forinden  var  Moderen  dod ;  trods  alle  Ad- 
varsler havde  hun  i  den  haardeste  Vintertid  foretaget  Rejsen  til  Aaben- 
raa for  dog  engang  at  se  Johan  Thomas'  Grav.  Hun  blev  begravet 
ved  Sønnens  Side  i  en  Jord,  der  Aaret  efter  ophørte  at  være  dansk. 


Lundbyes  Grav  paa  Bedsted  Kirkegaara. 
Efter  en  Radering  af  A.  P.   Madsen  (1854\ 


De  S.  18  og  40  anvendte  Vignetter  gengiver  Originalerne 
for  Billederne  i  »Fabler  for  Børn«,  de  S.  12  og  30  anvendte 
Vignetter  Tegninger  fra  Lundbyes  Skitsebog  1842 — 43.  Den 
S.  29  gengivne  Tegning  findes  i  en  af  Lundbyes  Dagbøger. 


Rettelser  og  Tilføjelser  til  Bogen:  P.  C.  Skovgaard 
og  hans  Sønner. 

S.  10,  6.  Linje  fra  oven :  Ravnens  Unger,  læs  Rævens  Unger. 
S.  32,  9.  Linje  fra  oven:  Monrads  Bispegaard,  læs  Monrads 
Bolig.  S.  57:  Om  sin  Skitse  til  en  Statue  af  Grundtvig  siger 
Niels  Skovgaard  i  et  Brev:  »Jeg  kan  med  al  den  interesse, 
jeg  har  for  Grundtvigs  virken  paa  andre  omraader  ikke  andet 
end  hævde,  at  hvad  han  har  givet  den  danske  menighed,  det 
er  det  største,  og  her  er  atter  det  største,  det  som  han  selv 
kaldte  sin  mageløse  opdagelse,  hvad  han  selv  altsaa  regnede 
langt  over  alt  andet.  Hans  lys  over  daabens  betydning  er  hans 
største  indsats,  og  jeg  mener,  at  naar  man  skal  rejse  et  minde 
for  ham,  saa  kan  man  ikke  komme  den  ting  forbi,  hvis  der 
skal  være  ret  vægt  i  mindesmærket.  —  Det  jeg  har  villet,  det 
er  at  han  peger  paa  livskilden. 


/ 
/ 


FOLKETS  FØRERE 

EN  RÆKKE  LEVNEDSSKILDRINGER 

Udgivne  af  Højskolelærer,  cand.  theol.  Fred.  Nørgaard 

og  Forfatteren,  Højskolelærer  Anders  Uhrskov. 

Fjerde  Række. 

Folkets  Førere  bringer  Skildringer  af  fremragende  Mænd 
og  Kvinder  fra  Danmark  og  andre  Lande. 

Folkeis  Førere  fremtræder  i  smukt  Udstyr  med  Helsides- 
billeder  trykt  paa  særligt  Papir.  Tredie  Række  bragte  en  rigt 
illustreret  Bog  af  Museumsdirektør  Karl  Madsen  om  P«  C. 
Skovgaard  og  hans  Sønner.  Fjerde  Række  bringer  — 
ligeledes  i  særligt  Udstyr  —  en  Bog  af  samme  Forfatter  om 
Maleren  I.  Xh.  Lundbye,  hvis  Hundredaarsdag  det  er  den 
1.  September  1918. 

Folkets  Førere  har  vundet  overordentlig  megen  Aner- 
kendelse i  Pressen,  ligesom  disse  Bøger  ogsaa  har  fundet  Tu- 
sinder af  Læsere,  hvorom  man  har  et  Vidnesbyrd  i  den  Kends- 
gerning, at  der  med  nærværende  Række  er  udkommet  ialt 
fire  og  t3rve  Levnedsskildringer,  alle  trykt  i  store  Oplag. 

Folkets  Førere  vil  i  Løbet  af  1918— 19  bl.  a.  bringe  føl- 
gende Bøger: 

J.  Th.  Lundbye  af  Museumsdirektør  Karl  Madsen. 

J.  P.  E.  Hartmann  af  Musikhistorikeren  William 
Behrend. 

Sokrates  af  Højskoleforstander  Alfred  Povlsen. 

H.  C.  Andersen  af  Højskoleforstander  Johannes 
Monrad. 

Titlerne  paa  de  to  følgende  Bøger,  der  afslutter  Serien,  vil 
senere  blive  bekendtgjorte. 

Pris  2  Kr.  pr.  Bog.  Ved  Bestilling  eller  samlet  Køb  af  alle  6 
Bøger  er  Prisen  ialt  9  Kr.  90  Øre. 

GYLDENDALSKE   BOGHANDEL 


LANGKJÆRS    BOGTRYKKERI 
KØBENHAVN 


